भोजपुरी सिनेमा खातिर सगुनिया बाड़ी किरण यादव – Anjoria\nभोजपुरी फिलिमन ला किरण यादव के सगुनिया मानल जाला. जवने फिलिम में ई महतारी बनेली ऊ फिलिम सुपर डुपर हिट हो जाले. ‘निरहुआ रिक्शावाला’, ‘साजन चले ससुराल’, ‘सौगंध गंगा मईया के’, ‘मुन्ना बजरंगी’ आ ‘औलाद’ एकर प्रमाण बा.\n35 से अधिकका फिलिमन में काम कर चुकल किरण यादव ‘दरोगा बाबू आई लव यू’, ‘राजा भोजपुरिया’, ‘कन्या दान’ फिलिमन से आपन अलग पहचान बनवली. मूलतः बनारस के रहे वाली किरण यादव के नइकीओ फिलिम, ‘धड़केला तोहरे नावे करेजवा’, एह घरी सफलता के डंका बजावत बिया. एकर निर्देशक हउवन दिनेश यादव. इनकर ‘रिक्शावाला आई लव यू’ फिलिमो के दर्शक बहुते पसंद कइले बाड़ें. किरण यादव भोजपुरीए ना, हिंदीओ फिलिमन में कामयाबी बरसवले बाड़ी. एह हिन्दी फिलिमन में खास बा ‘गैंग ऑफ वासेपुर’.\nकिरण यादव के सिनेमा भोजपुरी के निरुपा राय कहल जाला बाकि किरण के कहना बा कि उनुकर निरुपा राय भा राखी क रूप में पहचान बने एहले बेसी खुशी एहसे मिली कि लोग उनुका के किरणे का रूप में जानसु.\nकिरण यादव के आवे वाली फिलिमन में ‘दूध का कर्ज’, ‘लहू के दो रंग’, ‘बगावत एक आग’, ‘सईयां अरब गईले ना’ शामिल बाड़ी सँ. फिलहाल अतना त तय बा कि भोजुपरी सिनेमा निर्माता किरण के पारस मानेलें.\nकिरण यादव के पति तेज बहादुर बनारस में आकाशवाड़ी से जुड़ल बाड़ें आ बेहतरीन अभिनेता का साथे साथ सिद्धांतो के पकिया हउवन. कहेलें कि ऊ जवना फिलिम में काम ना करसु ओकरा सेट पर ना जासु.


पढ़ीह लिखीह कवनो भासा, बतियइह भोजपुरी में (बतकुच्चन 172) – Anjoria\nपढ़ीह लिखीह कवनो भासा, बतियइह भोजपुरी में (बतकुच्चन 172)\nअंगरेजी में ए, हिंदी में ए, ऐ, न आ व, बाकिर भोजपुरी में आ, इ, ई, उ, ऊ, ए, ऐ, क, त, द, ध, न, प, ल, स आ ह. बात वर्णमाला के नइखे होखत. बात होखत बा शब्दन के. व्याकरण में पढ़ावल जाला कि ध्वनि से अक्षर बनेला, अक्षर से शब्द, शब्द से वाक्य. बाकिर कुछ अक्षर अपने में शब्द बन जालें. अंगरेजी वर्णमाला में ई ताकत सिर्फ ए में आइल जवना के अकेले शब्द का रूप में भरपूर इस्तेमाल होला. हिन्दी में खोजे चलनी त ए, ऐ, न आ अपवाद स्वरुप व के उपयोग स्वतंत्र शब्द का रुप में मिलल. भोजपुरी में अइसन शब्दन के भरमार बा. एवम आ और का जगहा आ, इस का जगहा इ, यही भा इहे जतावे खातिर ई, उस का जगहा उ, किसी खास वही खातिर ऊ, पुकारे में ए आ ऐ, दू गो शब्द के संबंध, जएसे कि राम के साइकिल खातिर राम क साइकिल, जतावत क, कर के बदले क, तो का बदला त, दो का बदले द, धर के जगहा ध, ना भा नकारे खातिर न, पर का जगहा प, लो खातिर ल, बहुत लोग कुछ करे त ओकरा के जतावत कहले स वाला स (हालांकि सँ आ सं के इस्तेमाल अधिका सही रही), आ आखिर में है का बदले ह के इस्तेमाल भोजपुरी में खूब होखेला.\nबात भोजपुरी के निकलल त इहो बतावल जरूरी लागता कि भोजपुरी बोले में जतना सहज लागेले लिखे आ पढ़े में ओतने दुश्वार होले. एके शब्द के कई तरह से उचारल जा सकेला आ हर उचरला में ओकर मतलब बदल सकेला. शायद इहे कारण बा कि भोजपुरी में दूअर्थी बोल खुबे सुने के मिल जाला. अब ई भासा के ताकतो भइल आ कमजोरिओ. स्कूली पढ़ाई लिखाई के माध्यम हिंदी रहला का चलते भोजपुरी के एह खासियत के अनदेखी हो गइल आ चूंकि शिक्षित लोग हिंदी भाषी होत चल गइल त भोजपुरी अशिक्षित आ सामान्य जनता के भासा बन के रहि गइल. बाप के नाम साग-पात बेटा के नाम परोरा के चरितार्थ करत हमनी का अपने भासा के अनदेखी क दिहनी सँ. माई क बात असहज करे लागल आ सास आदरणीय बन गइली. एहिजा विरोध सास के आदर से नइखे विरोध माई के अनदेखी से बा. भोजपुरी का माटी में जनमल, खेलल पोसाइल लोग पढ़ला का बाद हिंदी का ससुरारी के हो के रहि गइल बा. भोजपुरी के सहजता ओह लोगन के गँवारूपन लागे लागल बा. आ एही चलते ओह लोग के हिंदी के फूला लउके भा ना लउके भोजपुरी के माढ़ा गड़े लागेला.\nभोजपुरी के एगो अउर खासियत बा जवना प पता ना काहे सेकुलर लोग के धेयान ना जाला. हिंदी का मुकाबले भोजपुरी में उर्दू शब्दन के इस्तेमाल जतना सहजता से आ बढ़-चढ़ के होला ऊ मान करे जोग आ गान करे जोग बा. अगर देखल जाव त भोजपुरी के सेकुलर भासा कहल गलत ना कहाई. एह नजरिया से देखल जाव त हिंदी हिंदुत्व के भासा लागे लागी. हिंदी विद्वानन के जोर रहेला कि संस्कृत से निष्ठा बनल रहो. एह फेर में हिंदी असहज होखत होखे त हो जाव बाकिर ओकरा के बाजारू नइखे बने देबे के. अलग बाति बा कि हिंदी बाजारू भासा बने भा मत बने बाजार के भासा त बनही लागल बिया आ गँवे-गँवे दुनियो ओकर मान राखे लागल बिया. नयका पीएम का बाद त हिंदी के भाव अउरी बढ़ गइल बा आ एकर हम स्वागत करत बानी. बाकिर हम चाहब कि भोजपुरिया लोग अपनो भासा के मान सम्मान के धेयान राखो, ओकरा गँवारूपन का चलते ओकर अनदेखी मत करे. एगो गीत के लाइन धेयान में आवत बा कि पढ़ीह लिखीह कवनो भासा, बतियइह भोजपुरी में!\nआ चलत-चलत एकाध लाइन अविकारी चिह्न का बारे में. पढ़ आ पढ़ऽ के अन्तर, चल आ चलऽ के अन्तर जतावे खातिर ऽ चिह्न के इस्तेमाल जरूर होखे बाकिर हर जगहा बात-बेबात एकर इस्तेमाल कइला के जरूरत ना होखे के चाहीं. एकवर्णी शब्दन, जइसे कि क, त, ध, ल, ह वगैरह, का साथे अविकारी चिह्न के कवनो खास जरूरत ना होखे आ एकरा से भरसक बचे के चाहीं. ना अति बरखा ना अति धूप, ना अति बोलता ना अति चूप. एहिजा चुप लिखल गलत हो जाई हालांकि मतलब उहे रही.\nPrevious Post: अब बिहारो में होखी इलाकाई सेंसर बोर्ड\nNext Post: टटको में टटका खबर : 10 अक्टूबर 2014, शुक


अक्टूबर 2013 – पृष्ठ 8 – Anjoria\nभोजपुरी सुपरस्टार दिनेशलाल यादव निरहुआ प्रेमी बनल बाड़े अपना अगिला फिलिम ‘दुल्हे राजा’ में. एगो कॉलेजिया नवही के भूमिका में बाड़े निरहुआ जे अपना संगे पढ़े वाली अमीर लड़की मधु…\nई फिलिम यशी फिल्म्स प्रा. लि के बैनर में बनल बा आ दुर्गा पूजा के समय पूरा भारत में एकेसाथ रिलीज कइल जाई. निर्माता हउवें अभय सिन्हा आ निशांत उज्ज्वल.…\nअक्टूबर 1, 2013 Editor\nआजु बतकुच्चन करे बइठनी त धेयान में टेंटीहा, लरछूत, आ पराछूत जइसन शब्द घूमे लागल. कारण कि आजु के माहौल में जेने देखी तेनिए टेंटीहा, लरछूत आ पराछूत लउक जइहें.…\nबबुअवा से त बबुनिए नीमन रहीत. बाकिर का कइल जाव, उ आन घर के हो गइल आ दमदा नाम कमा लिहले बा. एहसे अब बबुनिया के आगे करे में डर…


संस्कृत व्याकरण - विकिपीडिया\nसंस्कृत भाषा के व्याकरण जटिल आ समृद्ध परंपरा से निकलल व्याकरण हवे जेह में एह भाषा के संरचना आ शब्दबोध, उच्चारण आ वाक्य बिन्यास इत्यादि के परिभाषा-बिधान-नियम बतावल गइल हवें। संस्कृत व्याकरण के प्रमुख बिसय सभ में संधि, समास, शब्दरूप, धातुरूप, लिंग-वचन आ वाच्य इत्यादि बाड़ें।\nसंस्कृत परंपरा में व्याकरण के बेदांग सभ में गिनल जाला; मतलब कि अइसन शास्त्र जे बेद सभ के पढ़े-गुने में सहायक हवें। एह परंपरा के लोग व्याकरण के खाली भाषा संबंधी नियम-बिधान ना माने ला बलुक एकरा के सत्य-असत्य के बिभाजन करे वाला शास्त्र माने ला।[नोट 1] व्याकरण के नजदीकी संबंध निरुक्त, दर्शन आ काव्यशास्त्र से भी बाटे।\nसंस्कृत के वैयाकरण महर्षि पाणिनि के अष्टाध्यायी सभसे पुरान व्याकरण के ग्रंथ बाटे जे अब तक ले प्राप्त भइल बा। हालाँकि, पाणिनि खुद एह ग्रंथ में कई वैयाकरण लोग के बिचार दिहले बाने जे लोग उनुका से पहिले रहल। पाणिनि द्वारा शाकटायन, शाकल्य, अभिशाली, गार्ग्य, गालव, भारद्वाज, कश्यप, शौनक, स्फोटायन आ चाक्रवर्मण नियर ऋषि लोग के हवाला दिहल गइल बा। पाणिनि के बाद उनके सूत्र सभ के अर्थ बूझे खाती कात्यायन ओह सूत्र सभ के वृत्ति (सूत्र के कुछ बिस्तार से अर्थ) लिखलें आ उनके ग्रंथ वार्तिक ग्रंथ कहाला। इनका बाद पतंजलि एह सूत्र आ वार्तिक सभ पर अउरी बिस्तार से आपन महाभाष्य लिखलें। एह तीनों ग्रंथ सभ के पाणिनीय व्याकरण के नाँव से जानल जाला। बाद के भी कई वैयाकरण लोग बिबिध बिसय पर आपन बिचार-बिमर्ष अपना ग्रंथ सभ में कइले बा। जटिल नियम सभ के आसानी से समझावे खाती भट्टोजदीक्षित सिद्धान्तकौमुदी आ उनका बाद, लड़िकन के व्याकरण पढ़ावे खाती, वरदराज लघुसिद्धान्तकौमुदी नियर आसान ग्रंथ लिखल लोग।\n1.1 कुछ प्रमुख संज्ञा\nसंज्ञा शब्द के अरथ होला नाँव। संस्कृत व्याकरण में बिबिध प्रकार के चीजन के नाँव दिहल गइल बा जिनहन के संज्ञा कहल जाला। ई नाँव ए खातिर दिहल गइल हवें कि पूरा बिबरन देवे के बजाय चीजन के छोट नाँव भर से उल्लेख कइल जा सके। एकरे अलावा ई बिसेस परिस्थिति में कौनों शब्द, पद भा शब्दखंड के का कहल जाय एहू खातिर दिहल नाँव हवें जवना से कि इनहन के ओही नाँव भा संज्ञा से आगे के प्रकरण में उल्लेख कइल जा सके।\nसंस्कृत व्याकरण के "संज्ञा" के अंगरेजी नाउन (Noun) भा हिंदी व्याकरण वाला संज्ञा से अलग बूझे के चाहीं। हिंदी में ई अंगरेजी व्याकरण के नकल से आइल हवे जहाँ संज्ञा के नाउन के अरथ में इस्तेमाल होला आ एकर कई किसिम के भेद बतावल जालें जे अंगरेजी व्याकरण में बतावल प्रकार सभ के अनुवाद हवे।\nसंस्कृत व्याकरण में संज्ञा के अर्थ बा नाँव। बिबिध प्रकार के व्याकरण के चीज सभ के नाँव दिहल गइल बा उनहने के संज्ञा कहल जाला। उदाहरण खातिर पाणिनि के व्याकरण ग्रंथ अष्टाध्यायी के पहिला सूत्र संज्ञा सूत्र हवे "वृद्धिरादैच्" (अष्टा. 1 ।1 ।1) जे ई बतावे ला कि एच् प्रत्याहार के अक्षर सभ (आ अउरी ऐ, औ) के वृद्धि संज्ञा होला। मने की एह अक्षर समूह के नाँव "वृद्धि" हवे। जहाँ कहीं "वृद्धि" कहल जाय तब एकरा से एह अक्षर सभ के बोध होखे। एही तरे दुसरा सूत्र "गुण" संज्ञा बतावे ला - "अदेङ् गुणः" (अष्टा. 1 ।1 ।2) मने के अ अउरी ए, ओ के गुण नाँव से बोलावल जाय।\nकुछ प्रमुख संज्ञा[संपादन करीं]\nह्रस्व, गुरु, आ प्लुत\nमुख्य लेख: संधि\nसंस्कृत व्याकरण संधि शब्द के उत्पत्ती सम् + धि से बतावल जाले। दू गो वर्ण सभ बहुत पास पास उच्चारण कइल जाय, मने कि उनहन के बीच में आधी मात्रा से बेसी के व्यवधान ना होखे तब एकरा के संहिता कहल जाला। एह किसिम के उच्चारण में मूल वर्ण सभ के अलग-अलग वाला उच्चारण से कुछ दुसरे किसिम के उच्चारण होला। दू गो वर्ण सभ के पास-पास उचारण होखे पर पहिले वाला उच्चारण से जवन अंतर आ जाला होही के संधि कहल जाला।\nसंस्कृत में पाँच किसिम के संधि बतावल गइल बा: अच् संधि, प्रकृतिभाव, हल् संधि, विसर्ग संधि अउरी स्वादिसंधि।\n↑ एह बारे में यजुर्वेद के उद्धरण दिहल जाला:\nदृष्ट्वा रूपेव्याकरोत् सत्यानृते प्रजापतिः ।... यजु. 19.77\nमने कि "प्रजापति (खुद) रूप सभ के देख के उनहन के सत्य आ असत्य में बिभाजित कइलें।\n↑ Pāṇini; Sumitra Mangesh Katre (1989). Aṣṭādhyāyī of Pāṇini. Motilal Banarsidass. पप. xix–xxi. ISBN 978-81-208-0521-7.\n↑ शास्त्री, भीमसेन (2000). लघुसिद्धान्तकौमुदी: भैमी व्याख्या. 4था संस्करण. भैमी प्रकाशन, दिल्ली. pp. 31\n"https://bh.wikipedia.org/w/index.php?title=संस्कृत_व्याकरण&oldid=677388" से लिहल गइल\nभाषा अनुसार व्याकरण\nएह पन्ना पर आखिरी बेर संपादन 24 अगस्त 2020 के 03:46 बजे भइल रहल।


रानी मधुमाखी आ तेजपत्ता के स्वाद – बतंगड़ 61 – Anjoria\nनवम्बर 26, 2017 तेजपत्ता के स्वाद, बतंगड़, रानी मधुमाखी\nएगो पुरान कहाउत ह कि बाँझि का जनिहें परसवती के पीड़ा. आ हम सोचत बानी कि ई सवाल बाँझिने से काहें पूछल गइल. परसवतिओ के त ना मालूम होला बाँझिन का पीड़ा. बाकिर चुँकि बाँझिन असहाय होले त ओकरा प कहाउत कहल आसान होला. आ एही से इहो कहाला कि समरथ के ना दोष गुसाँई. रानी मधुमाखीओ अइसने समरथ में गिनल जाले. ओकर जी हुजूरी करे वाला हजारन मजदूर माखी होली सँ. ओकरा छत्ता भा किला में कवनो राजा मधुमाखी के चरचो ना होले. जबकि मजदूर मधुमाखियन के जनमावें में थोड़ बहुत योगदान त ओकरो होला.\nसोचनी कि काहे ना नर मधुमाखी का बारे में कुछ जानकारी बिटोरल जाव आ एह सवाल के जबाब खोजत में बहुते जानकारी भेंटा गइल रानीओ मधुमाखियन का बारे में. सगरी त ना बाकिर काम भर के जानकारी बाँटल जरुरी बा. रानी मधुमाखी हर छत्ता में एके गो होले जबकि नर मधुमाखी कई गो होलें. बाकिर होते जाड़ा एह लोगन के बाकि मजदूर मधुमाखी चहेट देली सँ. आ ई लोग आपन अलगा ठाँव खोज-बना लेला. असल में नर मधुमाखी रानी मधुमाखी के गाभिन बनावल छोड़ दोसर कवनो काम करे जोग होखबो ना करसु. आ गाभिनो बनावे के मौका हजार में एकाधे गो नर मधुमाखी के मिल पावेला. दोसर खासियत होला कि एह लोग के सहवास उड़ते घरी हो सकेला. रानी मधुमाखी के जब गभिनाए के मौसम आवेला त ई उड़ान प निकल जाली आ नर मधुमाखियन का अड्डा का लगे से उड़ान भर देली. इनकर गंध पावते नर मधुमाखियन में रेस लाग जाला आ ओही में से जे तेज होला ऊ बाजी मार लेला. एकरा साथही ऊ मरियो जालें आ तब दोसरो नर मधुमाखियन के मौका मिल जाला. एह कतार के मजा लूटत रानी मधुमाखी एके उड़ान में नाहियों त एकाध दर्जन नर मधुमाखियन के मौत के कारण बन जाली. एह उड़ान का बाद रानी मधुमाखी हजारन मजदूर मधुमाखियन के जनमावे में समर्थ हो जाली.\nअब एह जानकारी का बाद केहू के रानी मधुमाखी कहे में डर लागे के चाहीं. हो सकेला अइसने कवनो कारण से आलू के फैक्टरी लगावे आ नारियल के जूस निकाले वाला बबुअवो मध के फैक्टरी लगावे के बाति ना करे. दोसरे हो सकेला कि ओकरा घरहीं के रानी मधुमाखी के खयाल आ जात होखे. आ अब हम आजु के बतंगड़ का मथैला प लवटत बानी. रानी मधुमाखी के तेजपत्ता के स्वाद मालूम होला कि ना से हमरा नइखे मालूम. बाकिर अगर कवनो रानी मधुमाखी कवनो तेजपत्ता के बड़ाई करे त सोचे वाली बाति होले कि राज का बा. तेजपत्ता के पत्ता अपना तेजे का चलते जानल जाले. खाव ओकरा के केहू ना बाकिर तरकारी के सवात बढ़ावे में ओकर कवनो सानी ना होला. खाए बेरा ओकरा के सभे निकालो फेंकेला. एकरा बावजूद तेजपत्ता तेजे रहेला.\nअब तेजपत्ता के बाति कहाँ से आइल त एकर श्रेय हम अरनब के देब. उनुकर चैनल त कबहिएं-कबहीं साफ सुनाला. एहसे ओकरा के सुनल कम जाला देखल जरुर बेसी जाले. कुकुरबझाँव के अइसन बेजोड़ नमूनो दोसरा चैनल प देखे के ना मिल पावे. एहिजा कुछ पैनलिस्ट त बुझाला कि अरनब के डाँटे-फटकार सुने के अपियरेंस मनी लेबे आवेलें. अरनब के चैनल देख के कई बेर मन में आवेला कि नजर कहीं अउर बा आ निशाना कुछ अउर. कहे के त कवनो मुद्दा प खिलाफत कइल मकसद होला बाकिर घुमा फिरा के ओकर प्रचार-पसारो क देलें अरनब. खुल के आते भी नहीं राज छुपाते भी नहीं. से उनुके चैनल प पिछला दिने जया जेटली के किताब के प्रचार करत एह मथैला के विचार बन गइल कि – रानी मधुमाखी आ तेजपत्ता के स्वाद ! राज का बा ?\n(अतवार 12 नवम्बर 2017 का दिने कोलकाता से छपे वाला अखबार समाज्ञा में अँजोर भइल.)


खबर एक नजर में (6 जुलाई 2011) – टटका खबर\nजमीन अधिग्रहण रद्द करे के फैसला रद्द\nनोएडा में मुलायम का जमाना में होटल बनावे खातिर १३ गो प्लाट आवँटित कइल गइल रहे जवना के मायावती सरकार के आवते रद्द कर दिहल गइल रहे कि एहमें बहुते कम दाम पर जमीन दिहल गइल बा. ओकरा बाद होटल वाले हाई कोर्ट में याचिका लगवले जवना पर हाई कोर्ट सरकार के फैसला के सही करार दिहलसि. तब ऊ लोग सुप्रीम कोर्ट में गइल. सुप्रीम कोर्ट काल्हु सरकार के फैसला रद्द कर दिहलसि बाकिर इहो कहलसि कि होटल मालिक लोग अब मौजूदा दर पर भुगतान करसु तबे जमीन दिहल जाई ना त जमा धन १८ फीसदी सूद का साथ दिसम्बर ले वापिस कर दी. तब जमीन सात हजार रुपिया प्रति वर्ग मीटर दिहल गइल रहे आ अब ओकरा खातिर सत्तर हजार रुपिया प्रति वर्गमीटर का दर से भुगतान करे के पड़ी.\nएगो दोसरा फैसला में जमीन अधिग्रहण रद्द कइल गइल\nआजु बुध का दिने आइल एगो दोसरा मुकदमा में सुप्रीम कोर्ट ग्रेटर नोएडा में भइल जमीन अधिग्रहण के रद्द करे के इलाहाबाद हाई कोर्ट के फैसला के सही ठहरवलसि. एहमें जमीन के “सार्वजनिक हित” में ओद्योगिक उपयोग खातिर अधिगृहित कइल गइल रहे आ पूरा जल्दबाजी देखावत सात गो बिल्डरन के आँवटित कर दिहल गइल रहे. सुप्रीम कोर्ट एह गलत काम खातिर ग्रेटर नोएडा इन्ड्स्ट्रियल अथारिटी पर दस लाख रुपिया के जुर्मानो लगा दिहले बिया. हालांकि फैसला का साथ इहे कहल गइल बा कि पूरा कारण बाद में बतावल जाई. अब जमीन ओकरा पुरनका मालिकान के वापिस कर देबे के होई. एह बीच जे लोग ओह जमीन पर बने वाला फ्लैटन खातिर रुपिया दिहले होखी ओह लोग के पूंजी डूबे के पूरा खतरा बा.\nबिहार में बाढ़ के खतरा बढ़ गइल बा\nएक दिन पहिले ले सबकुछ काबू में कहे वाली बिहार सरकार अब राज्य व्यापी अलर्ट जारी कर दिहले बिया काहे कि बड़की नदियन के जल संग्रहण इलाकन में जम के बरखा भइल बा. कोसी, बागमती, बूढ़ी गंडक, आ अधवारा समूह के नदियन में जलस्तर खतरा के निशान छू लिहले बा. आ एहबाढ़ से बिहार में तकरीबन चार लाख लोग प्रभावित भइल बा.\nपीएचडी करे खातिर अब प्रवेश परीक्षा देबे के पड़ी\nयूपी सरकार फैसला कइले बिया कि पीएसडी करे खातिर पंजीकरण अब प्रवेश परीक्षा का बाद हो पाई. पूरा राज्य खातिर संयुक्त प्रवेश परीक्षा संचालित करे के जिम्मेदारी फैजाबाद के राम मनोहर लोहिया अवध विश्वविद्यालय के दिहल गइल बा. परीक्षा के कार्यक्रम अगिला हफ्ता बरेली में होखे जा रहल कुललपतियन के बईठक में लिहल जाई.\nबीएड परीक्षा के रिजल्ट प्रकाशित हो गइल\nकुछ तकनीकि कारण से पाँच जुलाई के प्रकाशित होखे वाला बीएड संयुक्त परीक्षा के रिजल्ट आजु निकालल गइल बा जवना के कुछ तकनीकि कारण से पाँच जुलाई के प्रकाशित होखे वाला बीएड संयुक्त परीक्षा के रिजल्ट आजु निकालल गइल बा जवना के वेबसाइट पर देखल जा सकेला. परिक्षा के संचालन रुहेलखंड विश्वविद्यालय कइले रहुवे. देखल जा सकेला. परिक्षा के संचालन रुहेलखंड विश्वविद्यालय कइले रहुवे.\nप्रारंभिक शिक्षक पात्रता परीक्षा के फार्म\nबिहार राज्य में प्रारंभिक शिक्षक पात्रता परीक्षा के पचीस लाख फार्म सगरी जिलन में भेज दिहल गइल बा. फार्म के बिक्री एगारह जुलाई से शुरू होखी आ चौबीस जुलाई तक ले बेचल जाई. ओकरा बाद फार्म जमा करावे के काम शुरू होखी. फार्म के बिक्री सबेरे नौ बजे से दिन में तीन बजे ले मिलल करी. महिला आ आरक्षित कोटा वालन खातिर फार्म के बिक्री अलगा काउन्टर से होखी.\nनवोदय विद्यालयन खातिर प्रवेश परीक्षा\nबिहार के उनचालीस गो नवोदय विद्यालयन खातिर प्रवेश परीक्षा दस जुलाई के होखे जा रहल बा. एह परीक्षा में करीब सत्तानबे हजार विद्यार्थी शामिल होखे वाला बाड़े. इम्तिहान सबेरे दस बजे शुरु हो के बारह बजे ले होई.\nवेस्टइंडीज का साथ तिसरका मैच आजु\nभारत आ वेस्ट इंडीज का बीच तिसरका आ आखिरी टेस्ट मैच आजु डोमिनिका में खेलल जाई. भारत एह सीरीज में एक शून्य से आगा चलत बा. वेस्ट इंडीज एह मैच के जीत के सीरीज बरोबर कर देबे खातिर आपन जान लगा दी.


बाप के बिआह से नाराज बेटा मयभा महतारी के जियते जरा दिहलसि – टटका खबर\nबाप के बिआह से नाराज बेटा मयभा महतारी के जियते जरा दिहलसि\nसोनभद्र 28 मार्च (वार्ता). सोनभद्र के दुद्धी इलाका में अपना बाप के दोसर बिआह से नाराज बेटा मयभा महतारी के जियते जरा दिहलसि.\nपुलिस से पता चलल कि नगवां गांव के रामविशुन अपना मेहरारू आ छह गो बचवन के दरकिनार करत परसाल 26 जुलाई के गांवे में रहत एगो औरत देवकुमारी से शादी रचा लिहलसि. एह बिआह से परिवार वाले नाराज हो गइलें. दूसरकी शादी का बाद रामविशुन अक्सर बाहरे रहे लागल आ जब घरे अइबो करे त घरवालन से लड़ाई झगड़ा करत रहुवे. ऊ अोए दिन धमकावत रहुवे कि आधा संपति अपना नयकी मेहरारू के दे दी.\nओकर बेटा सब ओकरा से दोसरकी बीबी छोड़े के कहत रहले सँ बाकिर ऊ सुनत ला रहुवे. एह मसला पर कई बेर गाँव में पंचायतो बइठल बाकिर कवनो फायदा ना भइल. मंगल का रात रामविशुन के बेटा राजेश कुमार पहिले त अपना मयभा सहतारी देवकुमारी के पकड़ के लाठी डंडा से भरहीक पिटलसि आ फेर ओकरा के कान्हि पर लाद के कनहर नदी किनारे ले गइल आ पेट्रोल छिड़िक के ओकरा के जियते जरा दिहलसि.\nपुलिस जरल लाश के कब्जा में लेके पोस्टमार्टम ला भेज दिहलसि आ राजेश के जोहत बिया.\nTags: दुद्धी, सोनभद्र


टटका खबर, बुध, 18 अप्रेल 2012 – टटका खबर\nटटका खबर, बुध, 18 अप्रेल 2012\nपिछला हफ्ता कई बेर अँजोरिया समूह के वेबसाइट सर्विस प्रवाइडर का चलते बाधित भइल जवना खातिर हम माफी माँगत बानी. बाकिर कुछ बाति अइसन होले जवना पर आपन वश ना चले.\nदिल्ली नगर निगम का चुनाव में कांग्रेस के सूपड़ा साफ हो गइल बाकिर ओकरा खुशी बा कि ऊ पिछला बेर से अधिका सीट जीतले बिया आ भाजपा के सीट पिछला बेर से घटल बा. दिल्ली नगर निगम के तीन हिस्सा में बाँट के अबकी के चुनाव करावल गइल रहे बाकिर तीनो में भाजपा जीत गइल आ लगातार तिसरकी बेर दिल्ली नगर निगम पर भाजपा के कब्जा बरकरार रहल.\nबथानी टोला नरसंहार के मामिला में पटना हाई कोर्ट मंगल का दिने सगरी आरोपियन के बरी कर दिहलसि काहे कि ओकरा नजर में ओह लोग का खिलाफ सुबूत नइखे. एह लोग के निचली अदालत कुसूरवार मनले रहुवे आ तीन जने के मौत आ बीस जने के उमिर कैद के सजा सुनवले रहुवे. एह मामिला में रणवीर सेना समर्थक साल १९९६ में बीस गो माओवादियन के हत्या कर दिहले रहले. निचली अदालत से मिलल सजा का खिलाफ ऊ लोग हाई कोर्ट में अपील कइले रहे. अब हाई कोर्ट के फैसला का खिलागफ बिहार सरकार सुप्रीम कोर्ट से गोहार लगाई.\nतीन साल में पहिला बेर रिजर्व बैंक मुख्य ब्याज दर में मंगल का दिने कटौती कर दिहलसि. अब उमेद बा कि घर मकान गाड़ी वगैरह खातिर सस्ता करजा मिल पाई. एह फैसला से औद्योगिक विकास दर तेज होखे के उमेद कइल जात बा.\nतेल कंपनियन के कहना बा कि ओकनी के हर लीटर पेट्रोल पर आठ रुपिया के घाटा होखत बा आ अगर सरकार एह घाटा के भरपाई ना करी त मजबुरन पेट्रोल के दाम बढ़ावे के पड़ी.\nसंचार आ सूचना टैक्नोलोजी मंत्री कपिल सिब्बल कहलन कि देशभर के तीस हजार कॉलेजन के जोड़े वाला राष्ट्रीय ज्ञान नेटवर्क जोड़ा गइला से विद्यार्थियन के बहुते सहायता मिली. कहलन कि अगिला अढ़ाई साल में देश के हर पंचायत के ब्राड बैंड कनेक्शन से जोड़ दिहल जाई.\nइलाहाबाद हाई कोर्ट में मंगल का दिने एगारह गो नया न्यायाधीशन के अतिरिक्त न्यायाधीश के किरिया दिहल गइल. अब इलाहाबाद हाई कोर्ट के न्यायाधीशन के संख्या ८५ हो गइल जबलो १६० पद के स्वीकृति बा.\nउत्तर प्रदेश विधानपरिषद चुनाव में मुख्यमंत्री अखिलेश यादव आ राजस्व मंत्री अम्बिका चौधरी समेत सगरी उम्मीदवार निर्विरोध चुना जइहें काहे कि तेरह गो सीट खातिर तेरहे गो परचा दाखिल भइल बा. राज्यसभा के एगो सीट के उपचुनावो में समाजवादी पार्टी उम्मीदवार अरविन्द सिंह निर्विरोध चुना जइहें.\nप्रदेश सरकार अपना पुलिस आधुनिकीकरण खातिर केन्द्र से आठ सौ करोड़ रुपिया के सहायता मँगले बिया. एकरा अलावे पुलिस वालन के आवास बनावे खातिर पाच हजार करोड़ रुपिया मँगले बिया.\nमुख्यमंत्री कहले बाड़न कि राज्य के बेकसूर मुसलमान नवहियन का खिलाफ दर्ज सगरी मुकदमा वापिस ले लिहल जाई. एह खातिर सरकार कानूनी राय लेत बिया. एह आरोपियन में साल २००७ के फैजाबाद आ लखनऊ अदालत पर बम हमला करे वाला चार गो आरोपी शामिल बाड़े. एह हमलन में कई लोग मराइल रहे आ खई जने घवाहिल भइल रहले.\nपटना हाई कोर्ट सिवान के फास्ट ट्रैक कोर्ट के न्यायाधीश से पूछले बिया कि साल २००७ में महाराजगंज के विधायक दामोदर सिंह के भाई भरत सिंह के हत्या के आरोपी महाराजगंज सांसद उमाशंकर सिहं आ उनुका बेटा जितेन्द्र स्वामी के कइसे आरोपमुक्त कर दिहल गइल. हाई कोर्ट एह मामिला के सुनवाई १५ मई के करी.\nनगर निकायन का चुनाव में परचा दाखिल करे वाला आ ओह लोगन के प्रस्तावक आ समर्थकन के सूची परचा दाखिल करते एसपी का लगे भेज दिआई जे आरोपी लोगन के स्पीडी ट्रायल करवइहें. अगर आरोपी के कवनो अदालत से जमानत नइखे मिलल त ओकरा के परचा दाखिल करते घरी पकड़ लिहल जाई.\nविधानपरिषद के एगारह गो सीट पर होखे वाला चुनाव में एगारहो उम्मीदवार निर्विरोध चुना जइहें काहे कि एगारहे लोग परचा दाखिल कइले बा. एह में नीतीश कुमार, नरेन्द्र सिंह, भीम सिंह, रामाश्रय प्रसाद सिह, संजय सिंह आ उपेन्द्र प्रसाद जदयू से, सुशील मोदी, मंगल पांडेय, लालबाबू राय आ सत्येन्द्र कुशवाहा भाजपा से आ राबड़ी देवी राजद से शामिल बाड़ी.\nपश्चिमी चंपारण के रामनगर छोटका पनकट का लगे एगो सड़क दुर्घटना में एक आदमी के मौत जगहे पर हो गइल जबकि एक अदमी घवाहिल हो गइल.\nआदर्श हाउसिंग सोसायटी घोटाला के जाँच करे वाला न्यायिक आयोग के कहना बा कि ओ जमीन सेना के ना ह, महाराष्ट्र सरकार के ह. इहो कहल गइल बा कि ऊ इमारत युद्धवीर भा करगिल शहीदन के पत्नियन खातिर आरक्षित ना रहुवे.\nप्रधानमंत्री मनमोहन सिंह एह बात पर चिन्ता जतवले कि गंगा के साफ करे के काम बहुत सफल ना रहल. कहले बाड़न कि एह काम खातिर सभके मिल के प्रयास करे के पड़ी जवना में केन्द्र आ राज्य सरकारन का साथ साथ नागरिक समाज आ उद्योगो के आपन सहयोग देबे के पड़ी.\nपंजाब के जालन्धर में एगो कम्बल फैक्टरी के तिमंजिला इमारत अतवार के ढह गइल जवना से छह गो मजदूर दबा के मर गइले. मलवा साफ होखला का बाद कुछ अउरी लाश मिले के अनेसा बा. फैक्टरी मालिक के गिरफ्तार कर लिहल गइल बा.\nभारतीय संसदीय प्रतिनिधिमंडल मंगल का सिने श्रीलंकाई संसद गइल आ ओहिजा सांसदन से भेंट कइलसि. सुषमा स्वराज के नेतृत्व में सांसद प्रतिनिधिमंडल शांति सेना के स्मारक स्थली पर आपन श्रद्धा सुमन अर्पित कइलसि.\nपाकिस्तान सुप्रीमकोर्ट प्रधानमंत्री युसुफ रजा गिलानी का खिलाफ न्यायालय के अवमानना मामिला पर मंगल का दिने फेरू सुनवाई शुरू कइलसि.\nअमरीका के विदेशमंत्री हिलेरी क्लिंटन मंगल का दिने कहली कि ईरान के ओकरा परमाणु कार्यक्रम पर बतियावे खातिर तइयार करावे ला प्रतिबंध आ अंतर्राष्ट्रीय दबाव जारी राखल जाई.\nएह साल के पुलित्जर पुरस्कारन के घोषणा न्यूयार्क में कर दिहल गइल जवना में न्यूयार्क टाइम्स के दू गो पुरस्कार मिलल बा. खोजी पत्रकारिता खातिर एसोसियेटिड प्रैस के आ जनसेवा वाला खबरन खातिर फिलाडेल्फिया इंकवायर् के पुरस्कार दिहल गइल बा.\nयोजना आयोग उपाध्यक्ष मोन्टेक सिंह अहलुवालिया उमेद देखवले बाड़न कि मई ले मुद्रास्फीति कम हो जाई आ देश फेरू विकास का राह पर चल निकली.\nअमरीका के शिक्षाविद जिम योंग किम विश्व बैंक के नयका अध्यक्ष बनीहें. पेशा से डाक्टर ५२ साल के किम विकासशील देशन के स्वास्थ्यमुद्दा के विशेषज्ञ हउवें.\nभारत ब्रिटेन के चेतवले बा कि अगर ब्रिटिश सरकार भारत के सूचना प्रौद्योगिकी पेशेवरोन खातिर बनावल कड़ा वीजा नियम लागू कइलसि त भारतो आपन सूचना प्रौद्योगिकी कारोबार दोसरा कवनो यूरोपीय देश में ले के चल जाई.\nआईपीएल बीसबीसा में सोमार का दिने डेल्ही डेयर डेविल्स मुम्बई इंडियन्स के सात विकेट से हरा दिहले रहे. मंगल का दिने भइल दू गो मैच में से एगो में राजस्थान रायल्स डेक्कन चार्जर्स के पाँच विकेट से हरा दिहलसि. दुसरका मैच में पुणे वारियर्स आ रॉयल चैलेंजर्स बैंगलुरु का बीच होखत बा.\nअजय जयराम एशियाई बैडमिंटन चैम्पियनशिप के दुसरका दौर में चहुँप गइल बाड़े. अब उनुकर मुकाबला आजु हांगकांग के नॉन वेई से होखे वाला बा. प्रतियोगिता के पहिला दौर के मैच में सायना नेहवाल के सामना जापान के काओरी इमाबेप्पू से होखे वाला बा. डबल्स में ज्वाला गुट्टा आ अश्विनी पोनप्पा के जोड़ी आ मिक्स्ड डबल्स में ज्वाला आ वी दीजू के जोड़ी आपन पहिलका दौर के मैच खेली.\nपिछला हफ्ता बिहार भोजपुरी अकादमी के अध्यक्ष प्रोफेसर रविकांत दूबे बिहार के राज्यपाल महामहिम श्री देवानंद कुंवर से राज भवन जा के भेंट कइलन आ उनुका के बिहार भोजपुरी अकादमी से प्रकाशित किताबन के एगो सेट उपहार में दिहलन. महामहिम राज्यपाल अकादमी के अंतर्राष्ट्रीय स्वरुप आ गतिविधियन पर खुशी जाहिर कइलन.\nOne Response “टटका खबर, बुध, 18 अप्रेल 2012”\nTatka khabar me hamesha Bhojpuri ke Hulchal aur gatividhi chhapela …Bihar Bhojpuri Akadmi ke taraf se hum hriday se aabhar prakat karat bani


चैन से गुजरल ईद, बेचैन क गइल देशद्रोहियन के - The Logical News\nकांग्रेसी जमात उठा नइखे रखले कि कवनो तरह कश्मीर में बवाल शुरु होखे.\nकांग्रेस के बड़का नेता आ कई दर्जन बेर जमानत पावे वाला आ एक जमाना में देश के गृहमंत्री आ वित्त मंत्री रहल पी चिदम्बरम कहलन कि धारा 370 मोदी सरकार एह चलते हटवलसि कि ई मुस्लिम बहुल राज्य रहुवे. हिन्दू मुसलमान करत चिद्दू कहलन कि अगर ई हिन्दू बहुल राज्य रहल रहीत त ई काम ना कइते रहीत मोदी सरकार. अब या त चिद्दू बुड़बकाही करत बाड़ें भा देश के जनता के बुड़बक बूझत बाड़न. अगर कश्मीर हिन्दू बहुल रहीत त ई सगरी समस्या के ना त शुरुआत भइल रहीत ना नेहरु ओकरा के कवनो खासियत दिहले रहितन.


भोजपुरी के विकासमान वर्तमान | Anjoria's Weblog\nअपना प्रिय अंदाज, मिसिरी के मिठास आ पुरुषार्थ के दमगर आवाज का कारन भोजपुरी शुरुए से आकर्षण के केंद्र में रहल बिया. भाषा निर्भर करेले विशेष रूप से भौगोलिक कारन आ बोलेवाला लोगन के आदत, रुचि आ प्रकृति पर. विशेष परिस्थिति एह में आपन बरियार प्रभाव छोड़ेले. भोजपुरिया लोगन के अलग-अलग क्षेत्रन में प्रभावित करेवाला अलग-अलग कारकन का चलते भोजपुरियो के कई गो रूप लउकऽता आ अभी तक कवनो महाबीर एकरा के अनुशासित कऽके मानक रूप ना दे पवले. वर्तमान में ई काम आसान नइखे रहि गइल, बहुत कठिन बा. खासकर अइसना में जब इलेक्ट्रॉनिक मीडिया के जबर्दस्त प्रवेश भइल बा भोजपुरी में. जब भी अंकुश चली त मुद्रिते माध्यम का हाथ से, ओकर कवनो विकल्प नइखे बाकिर इलेक्ट्रॉनिक माध्यम के प्रभाव सौ गुना अधिक रही. बहुत सोच समझ के, पूर्व योजना बनाइके ई काम करे के परी. एकरा बादे भोजपुरी भाषा अउर साहित्य के गत्यात्मक आ विकासमान वर्तमान स्वरूप कवनो भाषा के ईर्ष्या के विषय बन सकऽता.\nभले भोजपुरी के मानकत्व खतिर अधिकांश साहित्यकार एकर ध्यान रख रहल बाड़े कि अइसने प्रयोग चलावल जाव, जवन मानकीकरण का चौहद्दी में समा के, जवन सभका खतिर सुग्राह्य होखे आ तर्कसंगत होखे. जे अपना क्षेत्रीय बोली का मोह से ऊपर ना उठि पाई ओकर मेहनत कुछ पानी में जाई, एह में कवनो संदेह नइखे. कुछो होखे, लेखन कार्य चलत रहे के चाहीं आ आजु तक के भोजपुरी साहित्य संपदा पर खाली संतोषे ना गर्व गइल जा सकऽता जेकरा भंडार में कवनो विधा के स्तरीय रचनन के अभाव नइखे. भोजपुरी प्रकाशक का अभाव आ छपाई में बेसी खर्च का चलते ढेर पुस्तक बरिसन से प्रकाशनाधीन बाड़ी सन आ प्रकाशितो पुस्तकन के अशेष सूची बनावल शोध कार्य के विषय हो गइल बा. राष्ट्रीय आ अंतर्राष्ट्रीय स्तर पर एकाध गो पुस्तकालयन का निर्माण से एह कार्य में सहूलियत मिल सकऽता, जो हर रचनाकार आपन किताब ओहिजा भेजे तऽ. हालांकि अखिल भारतीय भोजपुरी साहित्य सम्मेलन, पटना, भोजपुरी अकादमी, पटना आ रामसखी रामबिहारी स्मृति पुस्तकालय-सह-शोध संस्थान, सारण का सङहीं पांडेय नर्मदेश्वर सहाय, पं. गणेश चौबे, पांडेय कपिल, श्री जगन्नाथ, डॉ. नंदकिशोर तिवारी, डॉ. राजेश्वरी शांडिल्य आ ‘पाती’ का जरिये अशोक द्विवेदी जइसन एकसदस्यीय संस्था एह संदर्भ में आपन भूमिका बखूबी निभवले बाड़ी सन आ आजो निभा रहल बाड़ी सन बाकिर ओके पर्याप्त नइखे कहल जा सकत.\nवर्तमान भोजपुरी के पत्र-पत्रिकन पर संतोष कइल जा सकऽता. एह घरी जबकि हिंदी में साहित्यिक पत्रिका कुछ रचनाकार सदस्यन का भरोसे चल रहल बाड़ी सन ओहिजा भोजपुरी में लघु पत्रिकन के अतना संख्या कम नइखे. कई गो पत्रिका बुता गइली सन बाकिर कई गो उदितो भइल बाड़ी सन. कुछ पत्रिकन के कलेवर आ व्यक्तित्च अपना रंगीनियत में काफी आकर्षक बा. एह में ‘दि संडे इंडियन’, ‘भोजपुरी संसार पत्रिका’ आ ‘सिने भोजपुरिया’ के नाँव खासतौर पे लिहल जा सकऽता. नियमित रूप से मासिक तौर पर छपेवाली पत्रिका में ‘भोजपुरी माटी’ के ना भुलावल जा सके. अपना ठोस, संतुलित आ स्तरीय रूप के बरकरार राखे वाली पत्रिका में ‘सम्मेलन पत्रिका’, ‘पाती’, ‘कविता’ आ सुरसती के नाम गर्व के साथ लिहल जा सकऽता. ‘माई’, ‘पनघट’, ‘परास’, ‘भोजपुरी जिंदगी’, ‘भोजपुरी विश्व’, ‘सिरजनहार’, ‘साखी’ आदि पत्रिकन के अंक बढिया निकलतारे सन. छमाही पत्रिका ‘सूझ-बूझ’ प्रवेशांके से भोजपुरी पत्रकारिता के एगो नया संभावना के रूप में लउकऽतिया. भारत का अलावे दोसरो देशन से पत्रिकन के निकले के खबर मिलत रहऽता बाकिर देश में ओकरा अनुपलब्धता के कारण एह विषय पर गंभीरतापूर्वक कुछ कहल नइखे जा सकत.\nइंटरनेट पर अँजोरिया डॉटकॉम, भोजपुरिया डॉटकॉम, जय भोजपुरी डॉटकॉम, ग्लोबल भोजपुरी मूवमेंट डॉटनिंग डॉटकॉम, भोजपुरीलिरिक्स डॉटकॉम, चौराचौरी एक्सप्रेस, भोजपुरी आर्ग डॉटकॉम, बिदेशिया डॉटकॉम, पूर्वांचल एक्सप्रेस डॉटकॉम आदि पत्रिका अपना-अपना खास तेवर का साथ काम कर रहल बाड़ी सन. खुशी के बात ई बा कि एह में हर साइट कवनो खास विधा खतिर विशेष रूप से जानल जाले सन. कवनो समाचार त कवनो साहित्य-संस्कृति, कवनो सोशल नेटवर्किंग, कवनो भोजपुरी अस्मिता, कवनो खूबसूरत पत्रिका त कवनो भाषायी आंदोलन खातिर चर्चित बाड़े सन. कवनो साइट के तेवर अग्र बा त कवनो के धीर, गंभीर, प्रशांत. कवनो के तेवरे नइखे त कवनो के एह से कवनो मतलब नइखे – ईश्वर का कृपा से जइसन बन जाए. साहित्य, संस्कृति से लेके गीत, संगीत, फिल्म, टी॰वी॰ – हर क्षेत्र में सर्वाधिक चर्चित लगभग पचीस-छब्बीस गो वेबसाइट बाडे़ सन. ई भोजपुरी खतिर गर्व के विषय बा. अतने ना कुछ वेबसाइट समाज आ संस्कृति खतिर घातक वेबसाइट, संस्था आ कार्यन पर निगाह जमवले बाड़े सन – भोजपुरी माटी खातिर ई शुभ संकेत बा. नेट का माध्यम से छठ के परसाद भेजाए लागल बा देश का कोना कोना में – ई सराहना के बात बा.\nकवनो भाषा आ भाषायी संस्कृति के व्यापक प्रचार-प्रसार में सिनेमा के महत्वपूर्ण भूमिका होले. भोजपुरी में ई अनमोल आ सुखद घड़ी आइल पहिल फिल्म ‘गंगा मइया तोहे पियरी चढ़इबो’ के 1962 में रिलीज भइला से, जेकर मुहूर्त भइल रहे 1961 में. एकर निर्माता नाज़िर हुसैन जी के भोजपुरी संसार कबो ना भुलाई. तब से कई गो फिल्म भोजपुरी भाषी क्षेत्र में हिंदी फिल्म के समानांतर सफलता के झंडा गाड़े शुरू कइली सन. 1986 तक के फिल्मन में लागी नाहीं छूटे, बिदेशिया, हमार संसार, दंगल, दुलहा गंगा पार के के विशेष रूप से चर्चा कइल जा सकऽता. लगभग सात बरिस का अंतराल में भोजपुरिया दर्शक त जइसे भोजपुरी फिल्म के भुलाइए गइल. दरअसल ओह घरी तक भोजपुरी फिल्म का ऊपर हिंदी फिल्म के मसाला फार्मूला पूरी तरह हावी हो गइल रहे. मौलिकता से कोसो दूर आ अपना माटी से भटकल भोजपुरी फिल्म के 2003 में फेरू से एगो नया जन्म मिलल ससुरा बड़ा पइसा वाला से, जेकर अभिनेता रहन लोकगायक मनोज तिवारी आ तबसे जे भोजपुरी फिल्मन के दौर चलल त नया-नया प्रयोग करत अजुओ पूरा गति में बा. ई बात दीगर बा कि आज कई गो भोजपुरी फिल्म बक्सा में बंद बाड़ी सन आ ढेर त मुँहहीं का भरे गिरऽतारी सन बाकिर तबहुँओ निर्माता लोगन के आकर्षण का केंद्र में त ई बिजनेस बड़ले बा. एहिजा ई कहल ज्यादे ठीक होई कि भोजपुरी फिल्म निर्माता लोगन के एह विषय पर मंथन करेके चाहीं कि काहें अतना असफल हो तारी सन फिल्म. फिल्म के कथानक का साथ-साथ गीत आदि के भी पृष्ठभूमि जो भोजपुरी के आपन मौलिक ना रही त नीमन दिन देखे के लोभ छोड़हीं के परी. लोकोगायन के चर्चा कइल ओतने जरूरी हो गइल बा काहें कि भोजपुरी समाज पर ओकर खासा असर बा. एह में कवनो संदेह नइखे कि आज भोजपुरी संगीत मड़ई आ चौपाल से उठिके राष्ट्रीय आ अंतर्राष्ट्रीय मंचन पर आसीन हो चुकल बा आ ई बहुत खुशी के बात बा बाकिर एकर आयोजन अतना महङा होखे लागल बा कि मड़ई आ चौपाल से ई जइसे अलोपिते हो गइल बा. पइसा आ प्रचार का लोभ में लोकसंगीत का सङे खेलवाड़ो खूब भइल. नया धुन का चक्कर में कवनो अवसर के धुन कवनो अवसर के गीतन में भी खूब ढुकावल गइल बा. अगिला पीढी खातिर लोकगीतन के वास्तविक धुनन के पहिचानल बहुत कठिन काम हो जाई. फूहड़ गीतन के बाढ़ि एकर रहलो-सहल कोर-कसर पूरा कऽ दिहलसि. फूहड़पन आ असभ्य भाषा के लोकगायन में जबर्दश्त प्रवेश भोजपुरी संस्कृति खातिर बहुत बड़ खतरा बा. भोजपुरी संगीत खातिर लिखे जाये वाला गीतन के रचनाकारन में साहित्यकार लोगन के संख्या ना के बराबर बा – ई एगो बरियार कारन बा एकर. संस्कार गीत, धोबी गीत, जँतसार, रोपनी के गीत, पचरा आदि लोकगीतन के संरक्षण आज के महत्त्वाकांक्षी गायकन का मिलावटी प्रवृत्ति का कारण चुनौतीपूर्ण हो गइल बा. एही तरह से सोरठी बृजभार, लोरकी आदि लोकगाथा आ गोंड़ऊ नाच, हुरका के नाच आदि लोकनृत्यन के बचावल बहुत जरूरी बा. एह संदर्भा में वर्तमान बाजार में प्रतिष्ठित गायक लोग आ महुआ, ईटीवी आदि चैनल जो रुचि देखाई त संरक्षण के उमेदि कइल जा सकऽता.\nपिछला कई साल से संविधन के आठवीं अनुसूची में भोजपुरी के दर्ज करावे खातिर प्रयास चल रहल बा. एने एह में अउर तेजी आइल बा बाकिर सिवाय आश्वासन के कवनो परिणाम नइखे. एमें कवनो संदेह नइखे कि भोजपुरी भाषियन के संख्या भारत में बड़हन बिया, एकरा सङही विश्व के कई गो देशन – मारिशस, सूरीनाम आदि के मुख्य भाषा हऽ भोजपुरी. अइसना में एकरा साहित्य, संस्कृति आदि के विकासमान रूप में अउरी बढ़ंती खातिर जरूरी बा कि संविधान के आठवीं अनुसूची में एकरो नाम दर्ज होखो.\nअब त कई विश्वविद्यालयनो में भोजपुरी के पढ़ाई चालू हो गइल बा आ कहीं न कहीं भोजपुरी से संबंधित चर्चा चलिए रहल बा – ई संतोष के विषय बा. बाकिर अतने से काम ना चली. खाली साहित्य-सृजन से बात ना बनी. साहित्य का अलावे भोजपुरी के भाषा रूपो पर मंथन कइल बहुत जरूरी हो गइल बा. भाषा शास्त्री लोगन के चाहीं कि बिना कवनो पूर्वग्रह के बिना समय गँववले एह काम में लागि जाईं. जब तक भोजपुरी के मानक रूपो के एगो मोटा-मोटी रूपो सामने ना आई तब तक व्याकरण आदि के लेखन ओतना महत्वपूर्ण नइखे.\nलेकिन, एह सभसे जरूरी ई बात बा कि भोजपुरी के गैरसाहित्यकार वर्ग में ई जागरूकता ले आइल जाव कि लोग बाहर-भीतर हर जगह खुल के भोजपुरी बोलसु, खरीद के भा माङिके भोजपुरी के किताब आ पत्र-पत्रिका पढ़सु. एह तरह के जागरूकता अभियान भोजपुरी के अग्रणी संस्थान के चलावे के परी. बुद्धिजीवी वर्ग के दायित्व त अभी शुरूए नइखे भइल. अभी तक भोजपुरी के स्थिति ई बा कि ऊ अपने लोगन के नजर में सम्मान के भाषा नइखे. हमनी के बियाह, जनेऊ आदि हर तरह के परोजन खतिर नेवता, पोस्टर आदि हिंदी का सङहीं भोजपुरियो में लिखे शुरू करे के परी. भोजपुरी सम्मान के क्रांति अब ज्यादा प्रासंगिक हो गइल बिया. जब तक एह शून्य से सम्मान यात्रा के शुरूआत ना कइल जाई आ जब तक हर जुबान से भोजपुरी स्वाभिमान के रस ना बरिसे लागी, तब तक एह विषय पर कवनो गंभीर टिप्पणी महत्त्व नइखे राखत.\n(भोजपुरी दिशा बोध के पत्रिका “पाती” के ६४वाँ अंक से. पूरा पत्रिका पाती के वेबसाइट पर मौजूद बा.)\nThis entry was posted in देश आ समाज, निबन्ध, भाषा, सरोकार, साहित्य and tagged पाती, भाषा, भोजपुरी, रामरक्षा मिश्र by Anjoria. Bookmark the permalink.


हमहन लोग बंजारा हईं : बालगोविंद बंजारा – Anjoria\nभोजपुरी सिनेमा के खलनायकन में आजुकाल्हु तगड़ा कम्पीटिशन के माहौल बन गइल बा. एह कंपटीशन में नया नाम जुड़ गइल बा बालगोविंद बंजारा के. जब बाल गोविन्द से पूछल गइल कि ऊ अपना नाम का साथ बनजारा काहे लिखेले जबकि ऊ मद्धेसिया हउवन. त उनुकर सीधा जबाब रहल कि हमनी का कलाकार बनजारे हईं स. कहींओ तंबू बंबू गाड़के अपना कला के कैमरा में कैद करा लिहिले स दर्शकन का सोझा परोसे खातिर. त हमनी का बंजारा भइली स कि ना ?\nएह घरी बालगोंविंद निर्देशक जगदीश शर्मा के फिलिम ‘एक बिहारी सौ पर भारी’ आ फहीम खान के निर्देशन में बनत फिल्म ‘दिल तऽ पागल होला’, आ रामदेवन निर्देशित ‘काली’ का शूटिंग में बहुते व्यस्त बाड़े. बालगोविंद के आवे वाली फिलिमन में ‘यादव पान भण्डार’, ‘धुरंधर’, ‘मितवा जनम जनम के’ शामिल बाड़ी स. धुरंधर में त बालगोविंद का उपर एगो शानदार होली गीतो फिल्मावल गइल बा.\nसंजय पांडे लिहले ‘सौगंध गंगा मईया के’


July 2012 – Page3– टटका खबर\nमहानगरन में भाजपा के दबदबा\nयूपी में भइल नगर निकायन के चुनाव में शनिचर के भइल मतगणना का बाद बारह गो नगर निगमन में से दस गो पर भाजपा के मेयर चुनइलें. सपा आ बसपा समर्थित उम्मीदवारन के एक एक सीट मिलल जबकि कांग्रेस का हाथे एको ना लागल. पिछला चुनाव में भाजपा के छह गो मेयर रहलें आ कांग्रेस\nएमबीबीएस में तीन हजार पाँच सौ पंचानबे सीट बढ़ल\nएह साल देश भर में मेडिकल के सीट में कुल मिला के ३५९५ सीट बढ़ा दिहल गइल बा. एहमें से २४०० सीट नया मेडिकल कॉलेजन में रही जबकि बाकी सीट पुरनका मेडिकल कालेजन में बढ़ावल गइल बा. साथ ही एह साल से देश भर में छह गो अउरी एम्स में तीन सौ सीट मिल जाई\nनगर निकाय चुनाव के तिसरका दौर पूरा\nकाल्हु राज्य के बीस गो जिला में नगर निकाय के चुनाव बिना कवनो झगड़ा झंझट करा लिहल गइल. हालांकि मौसम के गरमाहट का चलते मतदाता घर से बाहर ना निकललें. कई जगहा तीसे फीसदी मतदान हो के रह गइल. चउथा आ आखिरी दौर के मतदान चार जुलाई के करावल जाई आ सात जुलाई के सगरी\nसगरी मंत्रियन से अपना संपति के ब्योरा देबे के कहलन\nयूपी के मुख्यमंत्री अखिलेश यादव मुख्यमंत्री बनला का बाद अपना संपति के हिसाब किताब सार्वजनिक कर दिहलें, अब सगरी मंत्रियन से वइसहीं करे के कहल गइल बा. सगरी मंत्रियन के हर साल अपना संपति के ब्योरा देबे के पड़ी. साथही कहल गइल बा कि कवनो मंत्री पंद्रह हजार से अधिका के उपहार ना ले सकसु.\nशलभ श्रीवास्तव पर पाँच साल ले क्रिकेट खेले पर रोक\nभारत के क्रिकेट बोर्ड स्टिंग आपरेशन से फँसावल पाँच गो खिलाड़ियन पर क्रिकेट खेले से रोक लगा दिहलसि. मध्यप्रदेश के खिलाड़ी सुधीन्द्र पर आजीवन रोक लगावल गइल बा आ यूपी के शलभ श्रीवास्तव पर पाँच साल के रोक लगावल गइल बा. बाकी तीन गो खिलाड़ियन पर एक एक साल के रोक लगावल गइल बा. शलभ\nजमीन बेचे खातिर अपना महतारी के मार दिहलसि\nरोहतास के अगरेर थाना इलाका के गरुरा गाँव के नंदू पासवान आपन जमीन बेचे खातिर अपना महतारी परमात्मा कुंवर के हत्या कर के लाश पोखरी में छुपा दिहलसि. तीन दिन बाद पुलिस ओह लाश के अतवार का दिने बरामद कर लिहलसि आ नंदू पासवान के गिरफ्तार कर लिहलसि.


संगे संगे सुजीत तिवारी आ राजकुमार पांडे – Anjoria\nभोजपुरी फिलिमी दुनिया के दू गो बड़का दिग्गज अब एक संगे एगो बड़हन फिलिम ला एकजुट भइल बाड़ें. दू गो ई बड़का दिग्गज हउवें सी पी आई मूवीज के सुजीत तिवारी आ निर्माता निर्देशक राजकुमार पांडे आ जवना फिलिम ला दुनु जने हाथ मिलवले बाड़न उ ह “जीना तेरी गली में”.\nएह फिलिम से प्रदीप पांडे चिंटू के सिनेमा परदा पर लॉन्चिंग हो रहल बा. उनुका साथे कई गो अभिनेत्री लउकीहें जवना में पाखी हेगड़े, रिंकू घोष, अंजना सिंह, काजल, प्रियंका पांडे वगैरह शामिल बाड़ी.\nसुजीत तिवारी के कहना बा कि चिंटू एह फिलिम में बहुते बढ़िया अभिनय कइले बाड़न आ इहो फिलिम राजकुमार पण्डे के पिछिलिका फिलिमन का तरह सुपर हिट होखी. जाने जोग बात बा कि सुजीत तिवारी कुछ अउरियो फिलिमन के प्रस्तुतकर्ता बनल बाड़ें जवना में अनिल कुशवाहा के सौतेला, चरणों की सौगंध वगैरह शामिल बाड़ी सँ. .


(मंगल, 18 अक्टूबर)\nबिहार सरकार के कर्मचारियन आ पेंशनभोगियन के महँगाई भत्ता में पिछला एक जुलाई से सात फीसदी के बढ़ोतरी कर दिहल गइल बा. आंगनबाड़ी सेविका आ सहायिका के मानदेय दुगुना हो गइल बा. राज्य से बाहर काम करे वाला मजूर के मौत पर बिहार सरकार एक लाख रुपिया के मुआविजा दी.\nछपरा में बुध से दू दिन के संगोष्ठी होखे जा रहल बा जवना में आधुनिक हिन्दी साहित्य आ बिहार विषय पर चर्चा होई. संगोष्ठी के आयोजन छपरा के जयप्रकाश विश्वविद्यालय कइले बा.\nबिहार विद्यालय परीक्षा समिति के मैट्रिक के फार्म भरे के आखिरी तारीख अब पच्चीस अक्टूबर ले कर दिहल गइल बा. एकरा बाद उनतीस अक्टूबर ले सौ रुपिया विलम्ब शुल्क का साथे फार्म भरल जा सकी.\nरोहतास के अकोढ़ी गोला में एगो औरत के गरदन रेत के हत्या कर दिहल गइल बा. पुलिस एगो अपराधी के गिरफ्तार कर लिहले बिया.\nपटना के मशहूर महावीर मंदिर के न्यास समिति आवे वाला दिन में कई गो धर्मार्थ योजना शुरू करे वाली बा. एह में नेत्रहीन बचवन खातिर विद्यालय, नशा मुक्ति केंद्र, आ कुछ गाँवन में अस्पताल खोले के योजना शामिल बा.\nअपना ‘सेवा यात्रा’ का दौरान गाँवन के औचक निरीक्षण करीहें मुख्यमंत्री नीतीश कुमार.\nमोतिहारी कारा मंडल से कोर्ट में पेशी खातिर ले जात घरी फरार भइल कुख्यात अपराधी राजन सहनी के काल्हु गिरफ्तार कर लिहल गइल.\nछपरा मंडल कारा से कोर्ट में पेशी खातिर ले जात घरी कैलाश सिंह उर्फ चेक सिंह फरार हो गइल बा.\nकैमूर जिला के शिवपुर गाँव में पचासी साल के विद्वान शिक्षाविद् सरयू प्रसाद गुप्त के निधन हो गइल बा.\nपश्चिम चंपारण के पिपरिया गाँव में एगो औरत अपना दू गो बच्चा समेत जहर खा के जान दे दिहलसि.


राष्ट्रीय डेंगू दिवस आजु : स्वास्थ्य विभाग में बा हर तरे के मच्छर, लार्वा पर हमला करी - खबर भोजपुरी\nसीएमओ कहले - अचानक बोखार के संगे आंख में दर्द होखे त ओकर जांच करा लीही\nBy कुमार आशू\t On May 16, 2022 Last updated May 16, 2022\nबदलत मौसम के बाद अवुरी खास तौर प मानसून के बरखा के बाद डेंगू के फैले के खतरा बढ़ जाला। हालांकि डेंगू एगो साधारण बेमारी ह, लेकिन इलाज में लापरवाही के चलते इ एगो खतरनाक रूप लेवेला। अगर अचानक बोखार के संगे आंख के पीछे बहुत दर्द होखे त रोगी के डेंगू के जांच करावे के होई।\nई कहे के बा गोरखपुर के सीएमओ डॉ. आशुतोष कुमार दुबे का बारे में. डेंगू आ ओकरा रोकथाम के बारे मे जागरूकता पैदा करे खातिर हर साल १६ मई के राष्ट्रिय डेंगू दिवस मनावल जाला जानकारी करवले बानी । एह साल के थीम बा डेंगू रोकथाम संभव, ‘चली हाथ जोड़ल जाव’.\nडेंगू के मरीज के प्लेटलेट के जरूरत ना पड़ेला\nसीएमओ बतवले कि डेंगू से बचाव खातिर बोखार के स्थिति में सिर्फ डॉक्टर के सलाह प दवाई लेवे के पड़ी। सिरदर्द के स्थिति में ब्लड थिनर के इस्तेमाल ना करे के चाही। काहे कि एकर असर उल्टा होला आ ई जानलेवा साबित होला. डेंगू में प्लेटलेट के कमी के लेके भी समुदाय में बहुत गलत धारणा बा। सभके इ जाने के जरूरत बा कि हर डेंगू के मरीज के प्लेटलेट के जरूरत नईखे। प्रशिक्षित डॉक्टर के सलाह प प्लेटलेट सिर्फ खास परिस्थिति में दिहल जाला।\nअगर प्लेटलेट कम बा त जरूरी नईखे कि डेंगू होखे\nजरूरी नइखे कि अगर प्लेटलेट कम हो रहल बा त डेंगू बा, काहे कि कबो-कबो वायरल आ संक्रमण भी कम होला। एह से जबले एलिसा टेस्ट ना हो जाई तबले अकेले प्लेटलेट कम होखे के आधार पर एकरा के कन्फर्म डेंगू ना मानल जा सके ला। सीएमओ कहले कि लोग के इहो समझे के पड़ी कि छोट-छोट जल निकाय जईसे कूलर, बर्तन, फ्रीज ट्रे, वेंट आदि में साफ पानी के ठहराव के चलते डेंगू के लार्वा बनेला। अइसन जगहन के साप्ताहिक सफाई करे के पड़ेला. डेंगू के प्रसार दर बहुत जादा बा अवुरी इहे मुख्य चिंता के विषय बा। एहसे डेंगू के लक्षण के तुरंत इलाज करे के चाही।\nअगर इ लक्षण देखाई देवे त इ डेंगू हो सकता\nतेज बोखार होखे लागेला\nत्वचा पर दाना आवेला\nमाथा में बहुते दर्द होखे लागल\nपीठ में दर्द होखे\nआँख में दर्द होखे\nमसूड़ा से खून बहत बा\nनाक से खून बहत बा\nजोड़ में दर्द होखे\nउल्टी होखे लागल बा\n2521200cookie-checkराष्ट्रीय डेंगू दिवस आजु : स्वास्थ्य विभाग में बा हर तरे के मच्छर, लार्वा पर हमला करीyes\nपीएम मोदी लुम्बिनी में कहले- नेपाल बिना अधूरा बाने हमनी के राम,


मुंबई में खेसारीलाल के धूम – Anjoria\nSeptember 3, 2014 Editor फिल्म, मनोरंजन 0\nमुंबई में सुपरस्टार खेसारीलाल के धूम मचल बा. पिछला हफ्ता रिलीज भइल इनकर फिलिम ‘तेरे नाम’ मुंबई में रिकार्ड व्यवसाय करत बिया. बतावल जात बा कि पहिलके दिने 12 लाख के नेट व्यवसाय मिलल एकरा. हर सिनेमाघर पर दर्शकन के बड़हन भीड़ उमड़त बावे. तबे त ई फिलिम एके हफ्ता में 40 लाख बिटोरलसि.\nएह फिलिम के दमदार भूमिका में आइल खेसारीलाल के नायिका बाड़ी मोनालिसा.\nइहो जानत चलीं कि एह घरी खेसारी मुंबई में अपना 25वीं फिलिम ‘लाडला’ के शूटिंग करत बाड़ें.\nपवन सिंह के ‘योद्धा’ जोड़ी मधु शर्मा संगे


खबर भोजपुरी में (शनिचर, 10 जनवरी 2015) – टटका खबर\n(शुक,9जनवरी के खबर)\nपुरस्कार मिलल प्रवासियन का साथे भारत के उपराष्ट्रपति मो॰ हामिद अंसारी.\nबिहार में मुख्यमंत्री जीतन राम मांझी के पद से हटावे के चरचा से राजनीतिक माहौल गरमा गइल बा. केकरा के अगिला मुख्यमंत्री बनावल जाय एह बात पर लालू, शरद आ नीतीश का बीचे बातचीत होखे के खबर बा आ श्यामो रजक से बतियावे के खबर बा. हालांकि सरद यादव कहलन कि अइसन कवनो चरचा नइखे भइल. एने जीतन राम माँझी कहलन कि ‘सब कुछ सीखा हमने, ना सीखी होशियारी. सच है दुनिया वालों कि मैं हूं अनाड़ी’. कहलन कि पता ना मुख्यमंत्री रहब कि ना बाकिर अगिलो मुख्यमंत्री कवनो दलित के होखे के चाहीं. साथही जदयू में माँझी के समर्थनो में आवाज उठे लागल बा. कहे वाला कहत बाड़न कि नीतीश एह चलते नाराज बाड़न कि उनुका दुलरुआ अफसरन के तबादला क देले बाड़े माँझी. एह बीच परिवहन मंत्री रमई राम कहलन कि उहो मुख्यमंत्री बने के रेस में शामिल बाड़न.\nजम्‍मू कश्‍मीर में आखिरकार राज्‍यपाल शासन लागू करही के पड़ल. कवनो तरह के गठबन्हन ना बन पवला आ उमर अब्दुल्ला के कामचलाऊ मुख्यमंत्री पद पर बनल ना रहे के इच्छा जतवला का बाद कवनो दोसर राह ना बचल रहे. भाजपा के बातचीत पीडीपी आ नेकां दुनू से चलत बा बाकिर कवनो समझौता के राह निकलत लउकत नइखे. पेंच फँसत बा मुख्यमंत्री के पद पर. भाजपा चाहत बिया आपन मुख्यमंत्री आ दोसर गोल ई पद छोड़े ला तइयार नइखन होत.\nश्रीलंका के चुनाव में कबो राजपक्षे के मंत्री रहल मैत्रीपाल सिरीसेना चुनाव जीत के नयका राष्ट्रपति बन गइलन. किरिया लिहला का तुरते बाद रानिल विक्रमसिंघे के देश के नयका प्रधानमंत्री पद के किरिया धरावल गइल. मैत्रीपाल कहले बाड़न कि दुबारा राष्ट्रपति के चुनाव ना लड़ीहें आ वादा कइले बाड़न कि राष्ट्रपति प्रणाली वाली सरकार हटा के वेस्टमिनिस्टर प्रणाली के सरकार बनवा दीहें. भारत के प्रधानमंत्री मैत्रीपाल सिरीसेना के चुनाव जीते आ राष्ट्रपति बनला खातिर बधाई दिहले बाड़न आ उनुका के जल्दिए भारत के यात्रा करे के नेवतो.\nफ्रांस में कार्टून पत्रिका पर हमला करे वाला दुनू आतंकियन के पुलिस मुठभेड़ में मार गिरावल गइल. एह दौरान ऊ कुछ लोग के बंधक बना लिहले रहलन से पुलिस हमला में कुछ नागरिको लोग के मौत हो गइल बा.\nशनिचर का दिने दिल्ली में एगो बड़हन आमसभा क के नरेन्द्र मोदी दिल्ली में भाजपा के चुनाव अभियान के शुरूआत करीहें. रामलीला मैदान में बोलावल एह सभा के अभिनंदन रैली के नाम दिहल गइल बा काहे कि एहमें हरियाणा, झारखंड आ महाराष्ट्र के मुख्यमंत्रियन के अभिनंदन कइल जाई. भाजपा एही बहाने लोग के संदेश दी कि दिल्लीओ में भाजपा के सरकार बनवावस.\nअपना पत्नी सुनन्दा पुष्कर के मौत के हत्या के मामिला बतावत दिल्ली पुलिस के जाँच से केंद्रीय मंत्री रहल शशि थरूर चिंता जतवले बाड़न. उनुका पहिलहूं शिकायत रहे कि पुलिस उनुका के फँसावल चाहत बिया आ तब यूपीए सरकार का दौरान एह घटना के मौत के मामला बतावल गइल रहे. अब सरकार बदल गइल बिया आ थरूर दबाव नइखन बना पावत. ओने दिल्ली पुलिस आयुक्त बी एस बस्सी कहत बाड़न कि तीन चार दिन में एह मामला पर कुछ ठोस जानकारी दे पइहें.\nओडिशा में प्रवर्तन निदेशालय हजारों करोड़ रुपिया के चिटफंड घोटाले में शामिल सीशोर ग्रुप के 84 करोड़ के सम्‍पत्ति शुक का दिने जब्‍त क लिहलसि. एहमें भुवनेश्‍वर इंस्‍टीट्यूट ऑफ टैक्‍नोलॉजी के जमीन आ मकान शामिल बा जवना में कंपनी नौ करोड़ रुपिया लगवले रहुवे.\n13वां प्रवासी भारतीय दिवस समारोह तीन दिन चलला का बाद शुक का दिने पूरा हो गइल. एह मौका पर पन्द्रह गो प्रवासियन के उप राष्‍ट्रपति हामिद अंसारी का हाथे प्रवासी भारत सम्‍मान दिहल गइल. एह लोग में माइक्रोसाफ्ट के सी ई ओ सत्‍य नारायण नडेला आ गयाना के राष्‍ट्रपति डोनल्‍ड रवीन्‍द्रनाथ रामोतार शामिल बाड़े.\nरुपिया लगातार तिसरा दिने मजबूती देखवलसि आ शुको का दिने 35 पइसा मजबूत हो गइल. शेयर बाजार में सेंसेक्स 184 अंक आ निफ्टी 50 अंक चढ़ के बंद भइल सोना 100 रुपिया आ चांदी साढ़े तीन सौ रुपिया सस्ता भइल.\nसिडनी क्रिकेट टैस्‍ट मैच में चउथा दिन के खेल खतम होखे बेरा ऑस्ट्रेलिया अपना दुसरका पारी में6विकेट गँवा के 251 रन बना लिहले रहुवे. एहसे पहिले भारत अपना पहिला पारी में 475 रन पर आलअउट हो गइल रहे.\nराष्ट्रीय जनता दल आ जनता दल यूनाइटेड के एक दोसरा में मिला देबे के बात करे खातिर राजद प्रमुख लालू प्रसाद शुक का दिने जदयू प्रमुख शरद यादव आ नीतीश कुमार से भेंट कइलन. बाद में कहलन कि नयका बने वाला गोल के झंडा, नाम आ चुनाव निशान समेत कई मुद्दा पर फैसला होखल बाकी बा.\nपेरिस में हमला क के कार्टूनिस्टन के हत्या करे वालन के 51 करोड़ रुपिया इनाम में देबे के बात करे वाला बसपा नेता हाजी याकूब कुरेशी का खिलाफ पुलिस मामला दर्ज कइले बिया. याकूब कुरेशी एह तरह के कवनो बयान देबे के बात से साफे इन्कार कइले बाड़न.


भरपेट भोजन – Anjoria\n– विनोद द्विवेदी\nसड़क का किनारे बान्हल बकरन के झुण्ड में कुछ बकरा बीमार आ उदास लागत रहलन स. एगो बकरा दूइए दिन पहिले खरीद के आइल रहे. उपास खड़ा दोसरा बकरा का तरफ देख के जइसे कहल चाहत रहे कि ना जाने कवना घड़ी में हमार जनम भइल रहे कि इहाँ आ गइनी. ई नया मलिकवा त बड़ा निर्दयी बा. अपने त घाम भइला ले सूतल रहेला आ नीन से जागते आधा अधूरा खिया के घसीटत सड़क का किनारे बान्ह देला.\nई सून के पहिले से बान्हल बकरा समर्थन में मूड़ी हिलवलसि. जइसे कहत होखे कि अब ई दुख सहे लायक नइखे. कबले आधा पेट खा के घाम आ बरखा में सड़क का किनारा बन्हाइल रहे के पड़ी. ई मालिक त हमन में भेदोभाव करेला. कवनो कवनो बकरन के भर पेट नीमन नीमन भोजन देला. आ हमके पूछबो ना करेला.\nदुसरका बकरा बोलल, ‘पता ना ऊ दिन कब आई कि हमनी के अच्छा भोजन नसीब होई.’\nआगा शो रूम में बन्हाइल ताजा बकरा उन्हनी के बतकही सुन के मुसकियाए लागल. ओके त मालूमे रहे कि अच्छा अच्छा भोजन हलाल होखे का पहिले मिलेला. ऊ जोर से कहलसि, ‘तोहनो लोग के नंबर जल्दिए आई.’\nभोजपुरी के जानल मानल कथाकार विनोद द्विवेदी पूर्वांचल विश्वविद्यालय से स्नातक हईं आ भारतीय खाद्य निगम में अधिकारी बानी.\nलघुकथा संग्रह ‘अनजान डहर के संगी’ जल्दिए प्रकाशित होखे जा रहल बा. प्रस्तुत लघुकथा एही संग्रह से लिहल गइल बा.\nसंपर्क : 09452822504\nएन 10/79, आरबीसी, आर के पुरम, न्यू कालोनी, ककरमत्ता, वाराणसी.\nPrevious Post: वीर विशाल\nNext Post: बेइज्जत करे खातिर इज्जत भइल


टटको में टटका खबर : 24 सितंबर 2014, बुध – Anjoria\n24 सितंबर, 2014 का दिने मंगलयान के मंगल का कक्षा में स्थापित होखे से पहिले बेंगलुरु का भारतीय अंतरिक्ष अनुसंधान संगठन मुख्यालय में वैज्ञानिकों से रुबरू प्रधानमंत्री श्री नरेन्द्र मोदी.\nआजु के ‘टटको में टटका’ पढे़ला क्लिक करीं.\nमहाराष्ट्र के मुख्यमंत्री पृथ्वीराज चव्हाण कहलन कि राकांपा के नामुमकिन शर्ते का चलते ओकरा से गठबन्हन करे में मुश्किल होखत बा.\nहरियाणा विधानसभा के सगरी 90 सीट ला कांग्रेस आजु बुध का दिने अपना उम्मीदवारन के सूची जारी क दिहलसि.\nसारधा चिटफण्ड घोटाला मामिला में सीबीआई बुध का दिने तृणमूल कांग्रेस के सांसद शुभेन्दु अधिकारी से पूछताछ कइलसि.\nप्रियंका वाड्रा गाँधी आजु बुध का दिने एह बात के झूठिया दिहली कि उनुका बेटा के राहुल गाँधी गोद लेबे जात बाड़न.\nअमेरिकी सेना आजु बुध का दिने सीरिया आ इराक में इस्लामिक स्टेट के आतंकवादियन का ठिकाना पर पांच गो हवाई हमला करे के बात सकरलसि.\nपाकिस्तान अपना सबले अनुभवी बल्लेबाज यूनुस खान के आस्ट्रेलिया का खिलाफ संयुक्त अरब अमीरात में होखे जात एकदिना सीरीज से बाहर क दिहले बावे.\nबुध का दिने मध्यप्रदेश के पन्ना जिला में खतम भइल हीरा नीलामी में आठ करोड 62 लाख रू. के हीरा बेचाइल बाकिर अबले के सबले बड़ आ 37.68 कैरेट के हीरा के केहू खरीदे के हिम्मत ना जुटा पावल.\nप्रधानमंत्री नरेन्द्र मोदी पांच दिन के अमेरिका यात्रा में एयर इंडिया के विशेष विमान से 26 सितंबर के अमेरिका पहुँचिहं जहां राजदूत सुब्ह्मण्यम जयशंकर आ संयुक्त राष्ट्र में भारत के मुख्य प्रतिनिधि अशोक के मुखर्जी समेत अनेके आला अधिकारी उनकर स्वागत करीहें.\nप्रधानमंत्री नरेन्द्र मोदी काल्हु बियफे का दिने अमेरिका के यात्रा पर रवाना होखीहें. ई दौरा कई नजर से बहुते खास बा. नरेन्द्र मोदी राष्ट्रपति बराक ओबामा समेत अनेके राजनेतन से मिलिहें.\nकर्नाटक का बैंगलुर में प्रधानमंत्री नरेंद्र मोदी इंडिया फूड पार्क के लोकार्पण कइले. एह मौका प कर्नाटक के मुख्यमंत्रिओ मौजूद रहलें बाकिर कवनो तरह के हूटिंग ना भइल.\nझारखंउ में गिरत शिक्षा व्यवस्था, बढ़त अराजकता अउर भठियरपन का खिलाफ मुख्यमंत्री आवास के घेराव करे चहुँपल अखिल भारतीय विद्यार्थी परिषद के कार्यकर्तन के पुलिस लाठी चार्ज कर के भगा दिहलसि.\nदिवंगत गोरक्षपीठाधीश्वर महंत अवैद्यनाथ के श्रद्धांजलि सभा गोरखपुर में भइल जवना में साधु सन्त, हिन्दू संगठन के पदाधिकारी आ भाजपा नेता शामिल भइले. एह सभा में कहल गइल कि राम मंदिर बनवावे के महंत जी के संकल्प हर हाल में पूरा कइल जाई.\nकोल ब्लाक आवँटन के रद्द करे प चिंता जतावत उद्योग संगठनन के कहना बा कि एहसे देश में फेरी मंदी के दौर आ जाई.\nकोयला घोटाला के चलते उच्चतम न्यायालय साल 1993 से 2010 का बीच बाँटल 218 गो में से 214 गो कोल ब्लाक के आवंटन निरस्त कर दिहलसि. हालांकि अगिला छह महीना ले ई कंपनी सब उत्पादन जारी राख सकीहें.\nकेंद्रीय खेल मंत्रालय 1964 का टोक्यो ओलंपिक में स्वर्ण पदक जीते वाली हाकी टीम के पचास साल पूरा होखे का मौका प सम्मानित करी. ओकरा बाद से भारत के फेरू स्वर्ण पदक देखे के नइखे मिलल.\nबिहार का मुजफफरपुर जिला के गायघाट इलाका में पुलिस बुध का दिने छह गो ब्लैकमेलर आ फर्जी पत्रकारन के आठ लाख रूपिया समेत गिरफ्तार क लिहलसि.\nपंजाब नेशनल बैंक का बाद अब भारतीय स्टेट बैंको आपन दस रुपिया के शेयर के बाँट के एक रुपिया के दस दस शेयर कर दी.\nतेल आयातक आ बैंकन के डालर मांग का चलते आजु रुपिया डालर का मुकाबले दू पइसा टूट गइल.\nबिहार भाजपा के नेता सुशील कुमार मोदी लंदन में दिहल मुख्यमंत्री जीतन राम मांझी के भाषण में राजनीतिक ईमानदारी ना बरते के आरोप लगावत कहलन कि उनुका बतावे चाहत रहे कि कवना मजबूरी में बिहार के धसावे वाला लालू प्रसाद यादव से जदयू हाथ मिलवलसि.\nपंजाब के मलेरकोटला में बुध का दिने हिंदू संगठन गो हत्या का खिलाफ जम के विरोध जतवले आ पंजाब में अनेके जगहा एह ला प्रदर्शन करत रेल पटरी पर धरना दिहले आ करीब दू घंटा ले रेलगाड़ियन के आवाजाही बाधित भइल.\nभाजपा नेता स्व॰ गोपीनाथ मुंडे के दुसरकी बेटी प्रीतम अपना पिता का सीट बीड से लोकसभा उपचुनाव लड़ीहें. एही क्रम में पराली से चुनाव अभियानो शुरू क दिहले बाड़ी प्रीतम मुंडे.\nकांग्रेस के बड़का बेता नारायण राणे केन्द्र सरकार पर आरोप लगावत कहलन कि केन्द्र सरकार मुंबई के केन्द्र शासित राज्य बनावल चाहत बिया.\nइंचियोन एशियाई खेल – हिजाब पहिर के खेले के इजाजत ना मिलल त कतर के महिला बास्केटबाल टीम बुध का दिने आपन मैचे खेले से मना क दिहलसि.\nत्योहारी मौसम के भीड़ देखत पश्चिम रेलवे गोरखपुर आ बांद्रा टर्मिनस का बीच पांच अक्टूबर से 11 नवम्बर ले हर हप्ता एगो सुपरफास्ट स्पेशल चलावे के फैसला लिहलसि.\nवाराणसी में काल्हु रात दुकानदारन आ विद्यार्थियन का बीच भइल मारपीट का बाद दू गो विद्यार्थियन के हिरासत में ले लिहले रहे जवना का खिलाफ आज कुछ विद्यार्थी लंका थाना पर जम के बवाल मचवले.\nइंचियोन एशियाई खेल – भारत के पुरूष टीम 25 मीटर रैपिड फायर पिस्टल स्पर्धा में बुध का दिने कांस्य पदक ना जीत पवलसि आ महिला टीम 50 मीटर राइफल प्रोन टीम फाइनल्स मुकाबला में 11वां जगहा रहल.\nपाकिस्तान के एगो अखबार हवा उड़वले बावे कि पीएम नरेन्द्र मोदी आ पाकिस्तानी पीएम नवाज शरीफ राष्ट्रसंघ सम्मेलन का मौका पर एक दुसरा से बतिया सकेले आ पाकिस्तान एकरा ला तइयार बा.\nभाजपा प्रवक्ता आ नयी दिल्ली लोकसभा सीट से सांसद मीनाक्षी लेखी आजु सकार लिहली कि सरकार अपना सफाई अभियान का तहत सरकारी कंपनियन से कुछ स्वतंत्र निदेशकन के हटावत बिया.\nस्व॰ दीनदयाल उपाध्याय का जनम दिन से बिहार भाजपा राज्य भर में आपन “बिहार बचाओ – बिहार बनाओ” अभियान के शुरुआत करी.\nइंचियोन एशियाई खेल – भारत के टेनिस खेले वाली महिला जोड़ी अपना पुरान टकरइत पाकिस्तान के जोड़ी के 2-0 से हरा दिहलसि बाकिर महिला एकल में दुसरका राउंड मैच में नताशा मारी एन आपन मुकाबला हार गइली.\nमहाराष्ट्र विधानसभा चुनाव ला सीट बंटवारा के मुद्दा पर कांगे्रस आ राकांपा का बीच गोटी सेट नइखे हो पावत. ओने शिवसेना भाजपा के महायुति से छोटका दल बिदकल शुरू हो गइल बाड़े आ महायुति संकट में बावे.\nगोण्डा के वजीरगंज क्षेत्र में आज बुध का दिने कोयल लदाइल एगो ट्रक में कार घुस गइला से कार प सवार चार जने के मौत हो गइल आ एक जने बहुते घवाहिल हो गइले.\nखेड़ा के इमाम के ठासरा के एगो अदालत में पेश करे जब पुलिस ले जात रहुवे तब बीचे में नारा लगावत हिन्दू संगठन के लोग रोक लिहल आ एगो नवही जोरदार थप्पड़ लगा दिहलसि इमाम के. ओकरो के गिरफ्तार क लिहल गइल बा.\nगुजरात के खेड़ा जिला के एगो इमाम मेंहदी हुसैन पिछला दिने नवरात के गरबा के राक्षसन के खुश करे वाला नाच बतवले रहले जवना का बाद पुलिस उनुका के गिरफ्तार क लिहलसि.\nआजमगढ के जीयनपुर क्षेत्र में बुध का सबेरे एगो बिआहल औरत फँसरी लगा के जान दे दिहलसि.\nबेतिया के जगदीशपुर पुलिस चौकी के डिउलिया गांव में दहेज खातिर एगो ओरत के जरा के मार देबे के मामिला दर्ज करावल गइल बा.\nइंचियोन एशियाई खेल – बुधो का दिने घुडसवारी प्रतियोगिता में भारत के पुरुष टीम के कवनो स्पर्धा में कवनो सफलता ना मिलल.\nमंगल यान के मिलल सफलता खातिर देश के वैज्ञानिकन के सगरी दुनिया से बधाई मिलल बा. देश में राष्ट्रपति समेत अनेके लोग बधाई दिहले बा वैज्ञानिकन के.\nप्रधानमंत्री नरेन्द्र मोदी ने मंगल तक ले यान भेजे के मिशन के आजु मिलल बड़हन सफलता खातिर वैज्ञानिकन के बधाई देत कहलन कि पहिलके प्रयास में ई उपलब्धि हासिल क के भारत एगो नया इतिहास रच दिहलसि.\nइंचियोन एशियाई खेल – दीपिका पल्लीकल, जोशना चिनप्पा आ अनाका अलंकामोनी के तिकडी बुध का दिने महिला टीम ग्रुप के मुकाबला में हांगकांग के 2-1 से हरा दिहलसि.\nइंचियोन एशियाई खेल – सायना नेहवाल आ पी वी सिंधू बुध का दिने आपन आपन मुकाबला जीतत बैडमिंटन प्रतियोगिता के महिला एकल के अगिला दौर में चहुँपली.\nइंचियोन एशियाई खेल – भारत के दुष्यंत सिंह बुध का दिने रोइंग में पुरुष लाइटवेट एकल स्कल्स स्पर्धा में कांस्य पदक जीत लिहलन.\nभूलन सिंह के अंतिम संस्कार में भारी भीड़ उमड़ल आ रात में उनकर अंतिम संस्कार आमी गाँव में नदी किनारे करा दिहल गइल. अपना रिटायरमेंट का बाद आमी के मशहूर आमी मंदिर खातिर समर्पित भूलन बाबू गाँव में एगो स्कूलो स्थापित कइलन.\nसारण जिला के आमी गाँव के मशहूर समाजसेवी अवधेश कुमार सिंह (भूलन सिंह) के काल्हु मंगल का भोर में दिल के दौरा पड़ला से निधन हो गइल.\nPrevious Post: टटको में टटका खबर : 22 सितंबर 2014\nNext Post: नवरात में देखीं अंजन टीवी पर ‘नवरात्रि विशेष’


टटका खबर, बुध, २९ फरवरी २०१२ | Anjoria's Weblog\nदाँत के डाक्टरन का बहाली में गड़बड़ी करे का आरोप में मोतिहारी के सिविल सर्जन कामेश्वर मंडल, रोहतास के सिविल सर्जन शिवानंद सिन्हा, आ सारण के सिविल सर्जन रहल अमरनाथ झा के निलंबित कर दिहल गइल.\nप्रदेश में विधानसभा चुनाव के सतवाँ आ आखिरी दौर के प्रचार काल्हु बियफे का साँझ के खतम हो जाई. एह दौर के मतदान तीन मार्च के होखे वाला बा.\nएनआरएचएम घोटाला में मंत्रियन ठेकेदारन आ सीएमओवन के बीच के त्रिकोण के सुबूत देत बिया ओह लोग के फोन कॉल्स डिटेल. दु दू घंटापर मंत्री फोन करसु ठेकेदारन के आ ओकरा बाद ठेकेदार फोन कर सँ सीएमओ के आ ऊपर से आइल निर्देश बता के हड़कावऽ सँ, काल्हु बनारस के संयुक्त निदेशक डा॰ आड़एस॰ वर्मा से दू घंटा पूछताछ कइलसि सीबीआई.\nनसीमुद्दीन के जाँच करावे से मायावती के इंकार पर लोकायुक्त के कहना बा कि छह मार्च का बाद अगिला कदम उठइहे. सरकार से आईल चिट्ठी के लोकायुक्त खारिज कर दिहले बाड़े आ आपन पहिलके सिफारिश फेर से सरकार के भेजे सकेले. हो सकेला कि स्पेशल रिपोर्ट राज्यपालो के लगे भेजल जाव.\nदिल्ली पुलिस आजु दि्ल्ली में लश्कर-ए-तैयबा के दू गो संदिग्ध आतंकवादियन के गिरफ्तार कइलसि आ दुनु के दस दिन के पुलिस रिमांड पर दे दिहल गइल. एकनी के इरादा दिल्ली के कवनो भीड़ भरल बाजार में बड़हन विस्फोट करे के रहुवे.\nराष्ट्रीय आतंकवाद निरोधक केन्द्र पर बतियावे खातिर नौ मार्च के सगरी राज्यन के मुख्य सचिव आ पुलिस महानिदेशकन के बइठक बोलावल गइल बा.\nराजस्थान के भंवरी देवी अपहरण आ हत्या मामिला में आजु सीबीआई जोधपुर के एगो खास अदालत में तेरह लोग का खिलाफ आरोप पत्र दाखिल कइलसि. एहमें राजस्थान के कांग्रेसी मंत्री रहल महिपाल मदेरणा अउर विधायक मलखान सिंह बिश्नोई के मुख्य आरोपी बनावल गइल बा.\nभोपाल में आर टी आई कार्यकर्ता शहला मसूद के हत्या का मामिला में दू गो गिरफ्तार आरोपियन के सीबीआई इंदौर के अदालत में पेश कइलसि जहाँ से दुनु के सीबीआई का हिरासत में दे दिहल गइल.\nगोवा विधानसभा के चुनाव प्रचार काल्हु साँझ के खतम हो जाई. एहिजा तीनमार्च के वोट डालल जाई.\nप्रधानमंत्री रहल मोरारजी देसाई के जन्म दिन आजु मनावल गइल. २९ फरवरी के जनम भइला का चलते उनुकर जनमदिन चार साल में एक बेर पड़ेला.\nकेरल का कोच्चि में राष्ट्रीय जांच एजेंसी-एनआईए के अदालत में देश का खिलाफ युद्ध करे खातिर केरल से जवान बहाल करे का आरोपमें चौबीस गो आरोपियन पर मुकदमा शुरू कइल गइल. ई सुनवाई बंद कमरा में होखत बा.\nमुंबई पुलिस बेहिसाब संपत्ति राखे का मामिला में मुंबई कांग्रेस के प्रमुख रहल कृपाशंकर सिंह का खिलाफ केस दर्ज कर लिहलसि. एह मामिला में कृपाशंकर का साथे उनुकर बीबी, बेटा, पतोहु,बेटी आ दामादो के नाम शामिल बा. कबो ठेला पर सब्जी बेचे वाला कृपाशंकर सिंह देखते देखत करोड़ो के मालिक बन गइलन.\nकेन्द्र सरकार के कहना बा कि देश में सड़क दुर्घटणा कम करे खातिर १२वीं पचसाला योजना में अनेके उपाय कइल जाई.\nजम्मू में निजी मीडिया विधान सभा के तीन दिन से चलत आवत बहिष्कार खतम कर दिहलसि.\nअसम में १२६ सदस्य वाली विधानसभा बिया जवना में मुख्य मंत्री १९ गो मंत्री बना चुकल बाड़न, अब २१ गो विधायकन के संसदीय सचिव बना के ओहु लोग के कैबिनेट मंत्री के दर्जा दे दिहल गइल. एह तरह अब ओहिजा चालीस गो “मंत्री” हो गइले.\nडीएमके पार्टी केंद्र से गोहार कइले बा कि भारत श्रीलंका का खिलाफ प्रस्ताव पर संयुक्त राष्ट्र मानवाधिकार सम्मेलन में श्रीलंका के समर्थन मत करे.\nमणिपुर में भाकपा कांग्रेस नीत सरकार से आपन समर्थन वापिस लिहलसि.\nभाजपा प्रेस परिषद के अध्यक्ष न्यायमूर्ति मार्कडेय काटजू के सलाह दिहलसि कि ऊ अपना बोली पर संयम राखसु आ आपन मर्यादा बनवले राखसु.\nसंयुक्त राष्ट्र मानवाधिकार परिषद सीरिया सरकार से नागरिकन पर होखत सुरक्षा बल के हमला तुरते रोके के कहले बा.\nचीन के विदेश मंत्री यांग ची इचि दू दिन के सरकारी यात्रा पर आजु नई दिल्ली पहुंचले.\nनेपाल में संविधान सभा के अध्यक्ष सुभाष चंद्र नेमवांग प्रधानमंत्री बाबू राम भट्टाराई से भेट कर के इयाद दिअवले कि नयका संविधान के मसौदा २८ मई ले तइयार हो जाये के चाहीं.\nउत्तर कोरिया के अमरीका से जरूरी खाद्य सहायता लेबे से पहिले अपना परमाणु कार्यक्रम पर कुछ शर्ते माने के पड़ी.\nपाकिस्तान सुप्रीम कोर्ट में आईएसआई का तरफ से नेतवन के धन देबे का खिलाफ मामिला में दायर याचिका पर सुनवाई शूरू कर दिहलसि.\nअफगानिस्तान निर्यात खातिर सात गो सामान के पहिचान कइलसि.\nदक्खिन कोरिया जेजू में नौसेनिक बेस बनावे के काम जारी राखी.\nकैरो हवाई अड्डा पर अलकायदा नेता सैफ अल अदेल के गिरफ्तार कर लिहल गइल.\nपाकिस्तान में दू गो कोरिया के डाक्टन के अपहरण कर लिहल गइल.\nनेपाल में वनमंत्री लक्ष्मणमहतो के निजी सचिव के घूस लेत गिरफ्तार कर लिहल गइल.\nचीन अरुणाचल में बहे वाला सियांग नदी के पानी रोक लिहलसि जवना से अरुणाचल में नदी अचके में सूख गइल.\nनेपाल में राजपरिवार के पारस शाह अचानक राजनीति में बहुते सक्रिय हो गइल बाड़न. एह काम में उनुका साथे उनुकर पत्नियो बाड़ी.\nबीएचयू के वेद विभागाध्यक्ष अउर चीफ प्राक्टर पर कार्रवाई करे के फैसला कइलन कुलपति. वेद विभागाध्यक्ष आ चीफ प्राक्टर आनन्द दत्त झा का साथे कुछ बवाल भइला का दौरान ऊ छात्र परिषद सचिव सुनील के थप्पड़ मार दिहले रहले.\nकेन्द्र सरकार के बारहवीं पचसाला योजना में बिहार आ यूपी के विश्वविद्यालयन में ढाँचागत सुविधा विकसित करे खातिर बड़हन वित्तीय सहायता दिहल जाई. एह धन से छात्रावास,कंप्यूटर लैब आ लाईब्रेरी वगैरह विकसित करावल जाई.\nबिहार सरकार केन्द्र से विरोध जतवले बिया कि गया में केन्द्रीय विश्वविद्यालय ना खोल के मोतिहारी में खोलल जाव जवना महात्मा गाँधी के कर्मभूमि रहल. अगर केन्द्र अपना जिद पर अरल रहल त राज्य सरकार ओकरा से सहयोग ना करी. केन्द्र के कहना बा कि मोतिहारी में राज्य विश्वविद्यालय खोल लिहल जाव.\nअगिला महीना होखे वाला एशिया कप क्रिकेट खातिर भारत के पन्द्रह सदस्यीय टीम के चुन लिहल गइल. एहमें वीरेन्द्र सहवाग, जहीर खान आ उमेश यादव के नइखे राखल गइल बाकिर सचिन तेंदुलकर शामिल बाड़े. विराट कोहली के उपकप्तान बनावल गइल बा. धोनी कप्तान बनल रहीहे.\nकेन्द्र सरकार १२वीं पंचवर्षीय योजना के आखिर ले स्वास्थ्य क्षेत्र पर कुल खरचा बढाके सकल घरेलू उत्पाद के अढ़ाई फीसदी करे के फैसला लिहले बिया.\nदेश के आर्थिक विकास दर चालू वित्त वर्ष के तिसरकी तिमाही में घटि के छह दशमलव एक फीसदी रह गइल जवन पिछला दू साल के कवनो तिमाही में सबले कम बावे. वित्त मंत्री प्रणब मुखर्जी एह गिरावट पर निराशा जतवले बाड़े.\nपाकिस्तान आजु भारत का साथ व्यापार खातिर नकारात्मक सूची व्यवस्था अपनावे के मंजूरी दे दिहलसि. एहसे भारत आ पाकिस्तान का बीच व्यापार बहुते बढ़ सकेला. अबहीं सकारात्मक सूची का चलते १९५० सामान के निर्यात कइल जा सकेला पाकिस्तान के. नकारात्मक सूची के मतलब भइल कि जवन सामान के व्यापार ना कइल जा सकी ओकरे नाम दिहल जाई.\nमुंबई शेयर बाजार में आजु मामूली तेजी दर्ज भइल आ सूचकांक २२ अंक चढ़ के बंद भइल. रूपया डालर का मुकाबले ६ पइसा मजबूत भइल.\nनागर विमानन मंत्री अजीत सिंह कहलन कि सिर्फ घाटा होखला का चलते किंगफिशर एयरलाइन्स के बंद ना कइल जा सके, एकरा के बंद करे के बाति तब हो सकेला जब यात्रियन के सुरक्षा पर खतरा होखे भा एयरलाइन्स समयसारिणी के पालन ना कर सके. ओने बैंकन के कहना बा कि पहिले एह कंपनी में विजय माल्या आपन पूंजी लगावसु.\nन्यूज इंटरनेशनल के अध्यक्ष पद से जेम्स मर्डोक इस्तीफा दिहलन.\nकेन्द्र सरकार ओएनजीसी में आपन पाँच फीसदी हिस्सा के विनिवेश करे के फैसला कइलसि. एह हिस्सा के नीलामी कर के बेचल जाई.


टटका खबर, 23 अक्टूबर 2017, सोमार – टटका खबर\nजापान में काल्हु भइल संसदीय चुनाव मे प्रधान मंत्री शिंजो एबे के नेतृत्व वाला सत्ताधारी गठबन्धन के टिकाऊ सरकार बनावे जोक बहुमत मिल गइल बा आ अब जापानी संसद के हर समिति के अध्यक्षता एही गठबन्धन के मिल जाई. जापान के इतिहास में सबसे बेसी दिन ले प्रधानमंत्री रहे वाला शंजो एबे तिसरका बेर प्रधानमंत्री बनीहें. 2012 में ऊ पहिला बेर प्रधानमंत्री बनल रहलें. शंजो एबे अब जापान के संविधान में बदलाव करे के आपन पुरान सपना पूरा कर सकीहें. जापानी संविधान में युद्ध से साफ मनाही के प्रावधान बा. मौजूदा हालात में जापानी सेना अपना के सुरक्षा के मकसद से काम करे वाली बतावेले बाकि अब हालात बदल जाई आ जरुरत पड़ले प जापान अपना दुश्मन देश प हमला कर सकी.\nदेश भर के करीब चार सौ आईटीआईयन के मान्यता केन्द्र सरकार खतम कर दिहलसि काहे कि एह संस्थानन में बुनियादी सुविधन के कमी रहुवे. अब राज्य सरकारन प दबाव बढ़ी कि ऊ एह संस्थानन में सुविधा बढ़ावे.\nकैमूर जिला के मोहनिया चौक का लगे आजु भइल सड़क हादसा में एगो नवही के मौत हो गइल. सारण जिला के परसा मतेर सड़क प एगो आटो पलटी मार दिहलसि आ एह हादसा में एक जने के मौत हो गइल आ करीब आधा दर्जन लोग घाहिल हो गइल. सारणे जिला के जलाल गाँव में काल्हु नहात घरी माही नदी में डूबला से दू गो बचवन के मौत हो गइल. ओने सिवान जिला के रामपाली गाँव में जमीन के झगड़ा ले के एक आदमी के खून क दीहल गइल. एह मामिला में दू जने के गिरफ्तार कइले बिया सिवान पुलिस.\nजदयू छोड़ला का बाद आपन राज्यसभा सांसदी बचावे के मकसद से शरद पवार एगो नया टीम बनावे के एलान कइले बाड़न. बाकिर जदयू के कहना बा कि पहिले त ई बतावसु शरद यादव कि ऊ बाड़न कवना दल में. उमीद बा कि 30 अक्टूबर का पहिले शरद यादव के सदस्यता का मामिला प फैसला आ जाई.\nयूपी में अगिला साल से नकल रोके खातिर होमसेन्टर सिस्टम बन्द क दीहल जाई. हँ लड़िकियन के परेशानी देखत ओहनी ला होम सेन्टर दीहल जा सकेला.\nनेपाल में होखे जात संसदीय आ विधायी चुनावन ला परचा दाखिल करे के काम काल्हु से शुरू हो गइल बा. पहिला दौर के वोटिंग 26 नवमबर के होखी जवना में 37 गो संसदीय सीट आ 74 गो विधायी सीट क फैसला हो जाई.\nढाका में भइल एशिया कप हॉकी टूर्नामेंट के फाइनल मैच में मलेशिया के 2-1 से हरो के भारत चैम्पियनशिप जीत लिहलसि. ओने मुंबई में न्यूजीलैण्ड का साथ होखत पहिलका एकदिना क्रिकेट मैच में भारत अपना पारी में 8 विकेट गवाँ के 280 रह बनवलसि. जवना का जवाब में न्यूजीलैण्ड महज6विकेट गँवा के 281 रन बना के मैच जीत लिहलसि.\nTags: आईटीआई, कैमूर, चुनाव, जदयू, जापान, नेपाल, मान्यता, शरद यादव, शिंजा एबे, सारण, सिवान, हॉकी टुर्नामेंट\nबिहार में जगहे जगह आईटीआई विद्यार्थियन के प्रदर्शन


बे जनले नचला पर गोड़ टूटेला – Anjoria\nJun 24, 2011 भोजपुरी, लस्टम पस्टम\nरामचेला बड़ा उदास रहले. बाबा लस्टमानंद पूछले कि का हो मुँह काहे लटकवले बाड़ऽ ? रामचेला कहले, ई मीडिया वाला भाई लोग केहू तरह जीये ना दी. अब देखऽ ना, ओह दिन राजघाट पर अनशन पर बइठल भाजपाई भाई लोग के उदासी मेटावे खातिर भाजपा के बड़हन नेता सुषमा स्वराज एगो देशभक्ति गीत पर चार गो ठुमका लगा दीहली. अब त मच गइल बवाल. केहू कुछ कहे लागल केहू कुछ कहे लागल. अब तूहीं बतावऽ बाबा कि एहमें का गलत भइल ?\nअब ई जान ल कि हिंदी में एगो ढेर पुरान कहाउत बा कि “नाच ना जाने आंगन टेढ़ा.” अब एकर मतलब बड़े बड़े ग्यानी गुमानी लोग लगावे ला कि नाचे ना आवे आउर नाचे वाला कहत बा कि अंगने टेढ़ बा. लेकिन जान ल रामचेला कि एकर मतलब होला कि “जब नाचे के मन क जाई त अंगना टेढ़ बा कि सोझ बा ना बुझाई.” अब एकर सही माने का होई ई त बतकुच्चन वाला ओमप्रकाश भाई सही सही बतइहें. हाँ त हम कहत रहनी कि जब नाचे के मन होखो त टेढ़ अंगना ना लउकी. ओसहीं जब सुषमा भउजी के नाचे के मन हो गइल त राजघाट का लउकी ! अब नाचे के धुन में ई ना याद परल कि इहवां खाली प्रार्थना कइल जाला आ गाँधी बाबा के फूल चढ़ावल जाला, ढेर भइल त एगो पौधो रोप दिआला. अब जान जा कि ऊ मौका ना पार्टी के रहे ना फगुआ ना केहू के बियाह रहे आ ना केहू के बेटा भइल रहे कि नाचल जाव. लेकिन जब राजघाट ना याद परल त ई सब बात कहाँ से मन परी. सब भउजी बिसभोर क दिहली.\nअब एकरा पर जवन विवाद हो गइल बा ओह से सुषमा जी बहुत नाराज बाड़ी आ कहत फिरऽतारी कि सोनिया जी आ उनुकर सास इंदिरा जी के आदिवासियन के साथ नचला के वीडियो त तमाम बा. भाजपा के लोग ऊ वीडियो टीवी पर देखइबो कइल लोग. अब सुषमा जी के के बतावे कि ऊ लोग जब आदिवासियन का एरिया में गइल लोग, ओकनी का अपना परम्परा के मोताबिक जे नाचऽतारी सन आ ओकनी के मन राखे खातिर ई लोग ठुमका लगाइये दिहल त कवन अन्याय हो गइल ? ओह नाच पर त केहू कुछ ना कहल.\nअब सुषमा जी के नाराजगी के अउरी कारण बा. उनुकर कहना बा कि मीडिया उनुका नचलके के बात उड़ा दिहलसि आ धरना के खबर गोल क दिहलसि. अब भउजी के के बतावे कि मीडिया में त अनशन के समय आडवाणी जी दूध पीयत लउकले आ गडकरी के दिल्ली के एगो मशहूर मालिसघर में मालिस करवाये के खबर आइल रहे. अब उनका खीस एह बात के बा कि खाली उनुका नचले के बात हाईलाईट भइल. अब मीडियो बेचारा का करो ? जे खबर ना दीत त हो सकेला कि भउजी के ओहू से शिकायत हो जाइत. जइसन नेता लोग के अक्सर होला. वइसे नाचल कवनो गारी त ह ना. भगवान कृष्णो त गोपियन का साथे नाचत रहले. लेकिन भउजी के तकलीफ हो गइल बा. अरे कवनो मौका रहे नाचे के का ?अगर रामलीला मैदान में लाठीचार्ज का खिलाफ ई धरना रहे त नारा लगावल जाइत, भजन गावल जाइत, ई नचला के कवन दरकार रहे ? कहीं ई नाच ई बतावे खातिर त ना रहे कि हे बाबा देखऽ अब तूं सुराज ले आ के नेहरू जी का झोरा में डाल दिहलऽ आ देखऽ बाबा रामदेव ई राज के हमरा फाँड़ में डाल दे तारन. लेकिन का करब बाबा त फेल क गइले. अब राज ना मिलल त झूठहू नाराज हो तारी. एही पर कहल जाला बे जनले नचला पर गोड़े टूट जाला.\nOne thought on “बे जनले नचला पर गोड़ टूटेला”\nबहुते सुन्नर अउर सामयिक आलेख बा.


टटका खबर, शुक, एकादशी, चईत अँजोरिया, 2078 विक्रमी – टटका खबर\nApr 23, 2021 कोरोना, क्रिकेट, क्सर, गोण्डा, चंपारण, जौनपुर, पलामू, पश्चिम बंगाल, मिर्जापुर, येचुरी, रेल हादसा, विधासभा चुनाव, शाहजहाँपुर, शेयर बाजार, सारण, सासाराम\nपश्चिम बंगाल के 43 गो विधानसभा सीटन पर करावल गइल मतदान में करीब 79 फीसदी मतदान के खबर बा. एकरा साथही पश्चिम बंगाल चुनाव के छह डेग पूरा हो गइल आ अब दू चेग अउर रहि गइल बा. एही बीच निर्वाचन आयोग अबसे पश्चिम बंगाल में रोड शो, पदयात्रा, साइकिल भा वाहन रैलियन पर काल्हु बियफे साँझ से कोरोना महामारी का चलते रोक लगा दिहले बा. अब पाँचौ से अधिका लोग जुटे वाला कवनो रैलियो ना होखी. बजलऽ ए शंख बाकिर बहुते गँवा के.\nदेश में काल्हु करीब 1 लाख 36 हजार लोग कोरोना छूताह भइला का बाद ठीक हो गइलन. अबहीं ले 1 करोड़ 34 लाख से अधिका लोग कोरोना भइला का बाद ठीक हो गइल बाड़ें. अहसे घबरइला के जरुरत नइखे. बेमतलब अपना घर में आक्सीजन सिलिण्डर मत जोगाड़ीं. रेमसेडेविर इंजेक्शनो का पीछे मत पड़ीं. ई कोरोना के कवनो रामवाण इलाज ना हवे.\nयूपी के शाहजहाँपुर में भइल एगो रेल हादसा में पाँच जने के मौत हो गइल आ आधा दर्जन लोग घवाहिल हो गइल. कटरा इलाका में नेशनल हाईवे 24 पर बनल हुल्लासनगरा रेलवे क्रॉसिंग फाटक पर ई हादसा भइल जब लाइन पार करे का होड़ में दू गो ट्रक, एगो वान, अउर एगो बाइक लखनऊ चंडीगढ़ सुपरफास्ट एक्सप्रेस का चपेटा में आ गइले.\nमार्क्सवादी कम्युनिस्ट पार्टी के महासचिव सीताराम येचुरी के बेटा आशीष येचुरी के काल्हु कोरोना का चलते मौत हो गइल. देश के सगरी नेता आपन शोक जतवले बाड़ें.\nबक्सर जिला के राजपुर इलाका के रसेन गाँव में एगो ट्रैक्टर पलटला से एगो नवही के मौत हो गइल आ एक आदमी गभीराहे घवाहिल हो गइल.\nसासाराम के मशहूर चिकित्सक डॉ उपेन्द्र वर्मा के कोरोना से मौत हो गइल बा.\nबॉलीवुड के नदीम श्रवण जोड़ी के लोकप्रिय संगीत निदेशक श्रवण राठौड़ के मौत काल्हु बियफे का दिने कोरोना से हो गइल.\nपश्चिम चंपारण जिला के भंगहा इलाका में सशस्त्र सीमा बल के जवान एगो तस्कर के पांच किलो चरस का साथे गिरफ्तार क लिहले.\nसारण जिला के गड़खा इलाका में शिवहरियां चंवर से 45 बरीस उमिर का लगभग के एगो अनजान आदमी के लाश मिलल बा.\nमिर्जापुर के चील्ह इलाका के सारीपट्टी गांव में बियफे सबेरे एगो ट्रक से कचरा के एगो औरत के मौत हो गइल.\nजौनपुर के सरायख्वाजा इलाका के धौरईल गांव के एगो डाक्टर के बाइक से आइल बदमाश गोली मारके भाग गइलें. घवाहिल डाक्टर के खराब हालत देखत वाराणसी रेफर क दीहल गइल.\nगोण्डा जिला के मोतीगंज इलाका के तरगांव में तेज आंधी में गिरल दीवाल का नीचे दबइला से एक आदमी के मौत हो गइल आ दू जने घवाहिल हो गइलें.\nझारखंड के पलामू जिला के लेस्लीगंज में पेट्रोलिंग पर निकलल वाहन पलटला से एगो पुलिस सब इंस्पेक्टर के मौत हो गइल आ तीन गो पुलिसकर्मी घवाहिल हो गइलें.\nबक्सर जिला के राजपुर इलाका में बियफे का भोरे एगो ट्रैक्टर पलट गइल आ रसेन गांव के एगो आदमी के मौत हो गइल आ एक आदमी घवाहिल हो गइल.\nदुनिया का शेयर बाजारन से मिलल संकेतन के असर भारतो के शेयर बाजार पर पड़ल आ साप्ताहिक वायदा बाजार के समापन का दिने बाजार तेजा में लवटि आइल. आजु शुक का दिने विदेशी बाजारन के संकेत गिरावट के बा.\nआईपीएल क्रिकेट में काल्हु रॉयल चैलेंजर्स बेंगलुरु दस विकेट से राजस्थान रॉयल्स के हरा दिहलसि.


भोजपुरी में मानकीकरण के जरूरत … कतना व्यवहारिक ? – भोजपुरी साहित्य सरिता\nसाहित्य के साँच आ संवेदनसील मानके सिरजना के राहि डेग बढ़ावल सुखकर होला। मने एगो अइसन प्रेरक तत्व जवना के प्राण तत्व मान के सृजन के समाज खाति एगो आइना का रूप में परोसला के सुघर दीठि आ संकल्पना का संगे सोझा ले आवे खाति प्रतिबद्धता के एगो मानक मानल जाला। अइसन सृजन अपना भीतरि ऐतिहासिकता के बिम्ब जोगावत आगु बढ़त देखला। अझुरहट आ बीपत का बीच साहित्य एगो नीमन व्यवस्था देस आ समाज का सोझा राखेला। अगर व्यवस्था एकरूपता का संगे सोझा आवेले त ओकरा के बूझल आ बूझलका का अनुरूप आचरण जिनगी में उतारे के परयास मनई करेलें। एकरूपता मने पुरुब से पछिम आ उत्तर से दखिन सगरों एक लेखा। कुछ अइसने जरूरत भोजपुरी में होखल अब जरूरी बुझाये लागल बा। एह एकरूपता के मानकीकरण के नाँव से जानल जाला। भोजपुरी में अबले मानकीकरण के दिसाई काम नइखे भइल। मानकीकरण एगो लमहर चले वाली प्रक्रिया ह। बाकि पहिले ओह दिसाई भोजपुरी के पुरोधा लोगन में एगो सहमति,समन्वय आ सार्थक बतकही के बन्हा के बनला के पहिल जरूरत ह।मानकीकरण के प्रक्रिया के शुरू करे खाति एगो समरथ नेतृत्व के जरूरत सभे महसूस करेला, काहें से कि भोजपुरिया साहित्य जगत अपने समाजे लेखा गोल-गोलबंदी के कुइयाँ में पँवर रहल बा। क्षेत्र,जात,धरम, चुनरी आ पियरी क फेरा का बहरा निकर के खुलल मन-मिजाज से भाषा के खाति कुछ करे क शुरुवात जरूरी बा। भोजपुरी में एह घरी हर विधा में साहित्य लिखा रहल बा, किताबो छप रहल बाड़ी सन। ढेर-थोर पत्र-पत्रिकों निकल रहल बाड़ी।\nअगर हमनी के गियर्सन के आधार मान के देखल जाव त उनुका वर्गीकरण से असहमत होखल संभव नइखे। मुख्य भोजपुरी आ पश्चिमी भोजपुरी(काशिका) का भीतरों ढेर भिन्नता देखाई पड़ेले।सगरे भोजपुरिया क्षेत्र में एगो कहाउत सभे सुनावत भेंटा जाला- ‘कोस कोस पर बदले पानी, चार कोस पर बानी।’भोजपुरिया क्षेत्र के असल साँच इहे बा। एह बोली-बानी से अमरित लेत भोजपुरी लेखन खाति एगो सर्वमान्य पद्धति विकसित होखल जरूरी बुझा रहल बा। जवना से भोजपुरी साहित्य में एकरूपता के समावेस होखे। कई गो प्रकाशक लोगन आ अलगा-अलगा क्षेत्र के लोगन का बीच शब्दन का लेके विमर्श होत त देखला, बाकि निर्णय पर ना चहुंप पावेला । लोग ई कहि के किनारा क लेवेला कि ‘हो सकेला रउरा इहाँ बोलल जात होखी, बाकि हम सुनले नइखीं।’ कवनो भाषाई विमर्श के खुला मन-मिजाज से होखल आ एगो निर्णय पर चहुंपल एकरूपता मने मानकीकरण के नियरा जाये के रहता बनाई।\nअब सै बाति के एक बात, उ ई कि जब एकरा सभे मानत बा कि भोजपुरी में मानकीकरण होखे के चाही त फेर देर कवना बाति के बा? एकर अलखे जगावला भर से काम त ना चली, एह दिसाई कुछ सार्थक पहल शुरू होखे, ओहमें समरथ लोग आपन योगदान देवे शुरू करे। भोजपुरी में विद्वान लोगन के कमी नइखे,एगो प्रबुद्ध मण्डल बने आ उ एकर नेतृत्व अपना हाथ में लेवे आ शुरुवात काइल जाय। प्रबुद्ध मण्डल बनावे खाति जरूरी प्रतिनिधित्व के धियान में राखत एगो सार्थक विमर्श के शुरुवात पहिले जरूरी बा। भोजपुरी भाषा के कबों राजकीय संरक्षण नइखे मिलल, तबो ओकर गति आ बहाव चल रहल बा। एही से ई समझ के आगु चलल शुरू होखे कि मानकीकरण ला कबों राजकीय सहायता ना भेंटाई। इहो काज भोजपुरिया लोगन के अपनही दम पर करे के परी। एह दिसाई पत्र-पतरिकन के जवन जिमवारी बने, सभे सहज तइयार भेंटाई।भोजपुरी साहित्य सरिता अपने दायित्व बोध से एह जग में एक अंजुरी जल लेके तइयार बा। एह सोच का संगे हमनी के पतिरका के सितंबर अंक राउर सभे के सोझा लेके आ रहल बानी सन। एह पतिरका के सम्पादन खाति लेखक लोगन के सहयोग आ नेह-छोह पहिला दिन से मिल रहल बा, आगहूँ मिलते रही, अइसन बिसवास बा। जय भोजपुरी।\nसंपादकीयजयशंकर प्रसाद द्विवेदी\nसाहित्य एगो अइसन शब्द ह जवना के लिखित आ मौखिक रूप में बोले जाये वाली बतियन...


बारात में छूरेबाजी से एगो नवही के मौत – टटका खबर\nबारात में छूरेबाजी से एगो नवही के मौत\nसिवान जिला के असांव इलाका के सदलपुर गाँव में आइल बारात में कुछ नवही मोटरसाइकिल के खेल देखावे लगले. बेहुदा तरीका से चलत एह मोटरसाइकिलन से हालात बिगड़े लागल त अपना मामा घरे आइल देवरिया के राजेश कुमार चौहान ओहनी के रोके चहलें त ऊ मनबढ़ राजेश के छूरा से गोद दिहलें. बीच बचाव करे आइल एगो अउर लड़िका के घवाहिल कर दिहलें सँ. घवाहिल राजेश के अस्पताल ले जाए का रास्ता में मौत हो गइल. घटना से घबड़ाइल सगरी बरतिया दुलहा छोड़ भाग परइले. घराती दुलहा से शादी के रस्म करा लिहलें. मृतक राजेश के मामा दुलहा के भाई वगैरह का खिलाफ नामजद शिकायत दर्ज करवले बाड़न. एगो आरोपी के पुलिस गिरफ्तार कर लिहले बिया.\nबारात नोनिया टोला से आइल रहुवे.\nTags: असांव, सदलपुर, सिवान


अपहरण का मामिला में मुखिया गिरफ्तार – टटका खबर\nसारण जिला के मुखिया संघ के जिला अध्यक्ष रह चुकल आ सोनबरसा के मुखिया दलन प्रसाद यादव के एगो औरत के अपहरण का मामिला में पुलिस गिरफ्तार कइले बिया.\nकरीब तीस साल पुरान एगो मुकदमा में झारखंड के लोहरदग्गा के नौवाडीह के चारवा उराँव आरोप लगवले रहलन कि उनुका बच्चियन के अपहरण कर लिहल गइल बा. जाँच का बाद पुलिस चार जने पर, जवना में दलनो यादव के नाम शामिल बा, एह मामिला के दोषी पवले रहुवे बाकिर दलन यादव फरार हो गइल रहलन. बाद में अपना बदले एगो दोसरा आदमी के समर्पण करा के जमानत लेबे के कोशिश कइलन बाकिर मामिला खुल गइल आ ओह आदमी के जेल भेज दिहल गइल.\nकोर्ट तब पिछला साल दलन यादव के गिरफ्तारी के वारंट जारी कइले रहुवे. ओही मामिला में अब शनिचर का दिने पुलिस दलन के गिरफ्तार कर के झारखंड पठा दिहलसि.


टटका खबर, बुध, ७ अप्रैल – Anjoria\nअप्रैल 7, 2010 news in bhojpuri, टटका खबर, टीवी सीरियल\nनक्सलियन का हमला में ७६ गो पुलिस जवानन के मौत\nबयानबाजी करे में बीस केन्द्रीय गृहमंत्री के नक्सली अपना भाषा में जवाब दिहले बाड़न सँ आ छत्तीसगढ़ में दंतेवाड़ा में एगो सीआरपीएफ टुकड़ी के घेर के ७६ गो जवानन के मौत के नीँद सुता दिहलें सँ. नक्सलियन से बात करे के, समुझावे के सगरी कोशिश बेकार बा. शठे शाठ्यम समाचरेत वाला नियम अपनावे के चाहीं ओकनी का साथ. दोसरे मानवाधिकार के बात करे वाला लोग अइसनका घटना पर कुछ ना बोले बाकिर अगर पुलिस बल एही तरे कवनो नक्सली गिरोह के मार डाले त ओकनी के हल्लागुल्ला कान फाड़ डाली.\nबिहार के महादलित आयोग असंवैधानिक\nबिहार सरकार के महादलित आयोग के असंवैधानिक बतावत राष्ट्रीय अनुसूचित जाति आयोग के अध्यक्ष बूटा सिंह कहलें कि बिहार में अनुसूचित जातियन खातिर कुछ नइखे भइल. कहलन कि नियुक्ति, पदस्थापन, आ पदोन्नति में एह जातियन के कोटा जल्दी से पूरा कइल जाव.\nइन्दिरा आवास खातिर अब बिहार में पैंतालिस हजार मिली\nबिहार में इन्दिरा आवास बनावे खातिर अब पै्तीस हजार का बदले पैंतालिस हजार दिहल जाई. मनरेगा में दैनिक मजदूरी अब १०४ रुपिया का बदले १०८ रुपिया कर दिहल गइल बा. इन्दिरा आवास योजना के गड़बड़ी दूर करे खातिर हर महीना के तीस तारीख के शिविर लागल करी जवना में बीडीओ, स्थानीय विधायक, बीस सूत्री के प्रखण्ड अध्यक्ष उपाध्यक्ष आ प्रखण्ड प्रमुख शामिल रहीहें.\nप्रेमाचार करत मास्टर के पिटाई से मौत\nछपरा जिला के जलालपुर थाना के माधोपुर गाँव में एगो मास्टर के एगो विधवा का साथ मकई का खेत में प्रेमाचार करत पकड़ला का बाद गाँव वाले जम के पिटाई कइलें जवना से मास्टर के मौत हो गइल. ओने विधवा औरत अपना ससुर पर केस ठोक दिहले बिया कि ओकर गहना छीन लिहले बाड़े आ ओकरा साथ मार पिटाई कइले बाड़े.\nगुजरात दंगा के जाँच करे वाला दल से दू गो अधिकारी हटावल गइलें\nसुप्रीम कोर्ट काल्हु गुजरात दंगा के विशेष जाँच दल के निर्देश दिहलसि कि गीता जौहरी आ शिवानन्द झा के जाँच कार्य से अलगा राखळ जाव. कोर्ट इहो कहलस कि एहु पर विचार करे के जरुरत बा कि विशेष जाँच दल के जारी राखल जाव कि ना काहे कि राघवन के नेतृत्व वाला एह दल के सदस्यन पर कई तरह के आरोप बा.\nचौरासी साल के मर्द एनडीतिवारी सुप्रीम कोर्ट चहुँपलन\nचौरासी साल का उमिर में तीन गो औरतन का साथे आपत्तिजनक हालात में मिलला का बाद राज्यपाल पद से हटल नारायण दत्त तिवारी सुप्रीम कोर्ट में याचिका लगवले बाड़न कि दिल्ली हाईकोर्ट के ओह फैसला के पलट दिहल जाव जवना से उनका के आपन बतावे वाला रोहित शेखर के मुकदमा चले के अनुमति दिहल बा. रोहित के दावा बा कि तिवारी उनकर बाप हउवन. तिवारी के वकील के दलिल रहे कि आरोप कालातीत हो चुकल बा. रोहित जब बालिग भइलें त ओकरा तीन साल का भीतर उनुका ई मुकदमा करे चाहत रहे.\nगरीब आदमी चुनाव ना लड़ पाई\nचुनाव आयोग फैसला कइले बा कि लोकसभा के चुनाव लड़े खातिर पचीस हजार रुपिया के आ विधानसभा के चुनाव लड़े खातिर दस हजार रुपिया के जमानत जमा करे के पड़ी. अबहीं ई राशि दस हजार आ पाँच हजार बावे. जवना प्रत्याशी के कुल मतदान के छठवां हिस्सा के मत ना मिलेला ओकर जमानत जब्त कर लिहल जाला. वइसे अब के चुनाव करोड़ो खर्च कर के लड़ल जा रहल बा ओहमें एह जमानत से कवनो कास फर्क पड़े वाला नइखे.\nराहुलो त विदेशी कनिया ले आवे जा रहल बाड़न\nसानिया मिर्जा के देशभक्ति के सवाल उठावे वालन के जवाब देत पूर्व सपा नेता आजम खाँ कहले बाड़े कि सानिया अगर कवनो विदेशी से शादी करे जा रहल बिया त अतना हो हल्ला काहे हो रहल बा? कहलन कि तब त सोनिया गाँधी आ राहुलो के देशभक्ति पर सवाल उठावल जा सकेला. राहुलो गाँधी त एगो विदेशी लड़की से शादी करे वाला बाड़े, उनका के का कहल जाई.\nशेयर बाजार फेर उछाह पर\nदू साल का बाद शेयर बाजार फेर अठारह हजार का अंक से पार जाये का तइयारी में बा. परसों के तेज बढ़त का बाद काल्हु कुछ थिराइल बाजार आजु फेर तेजी देखा रहल बा. दोसरा तरफ सोना के दाम में काल्हु पचास रुपिया के गिरावट आइल.\nवर्ल्डकप कबड्डी में भारत के लगातार तीसरा जीत\nहोशियारपुर में चल रहल कबड्डी के विश्व कप में भारत अबले आपन तीनो मुकाबिला जीत चुकल बा. अमेरिका आ इटली के हरवला का बाद ऊ आस्ट्रेलियो के हरा दिहलसि. आज भारत के मुकाबिला इरान से, आस्ट्रेलिया के मुकाबिला इटली से, आ इंगलैण्ड के मुकाबिला कनाडा से होखे वाला बा.


Nov 30, 2011 बिहार के खबर\n(बुध, 30 नवंबर)\nसोनपुर मेला में भईंसियन के फैशन परेड\nपटना, 29 नवंबर (आईएएनएस)|. अब ले रउरा फैशन परेड में मरदे भा मेहरारुवने के बिल्ली चाल चलत देखले सुनले होखब बाकिर अबकी बिहार का मशहूर सोनपुर मेला में सजल धजल भईंसियन के फैशल परेड दर्शकन के ताली जम के बिटोरसलि. एह फैशन परेड में करीब 100 भईँस अपना मालिकन का साथे एगो बड़हन मंच पर बिल्ली चाल कैटवॉक कइली सँ. रंग बिरंगा चादरन से सजावल, सींग पर लाल पियर फीता बन्हवले एह भईंसियन के मंच पर उतारल गइल आ ऊ मीठ मीठ संगीत धुन पर मंच पर मचलत चलली सँ.\nएहबिल्ली चाल से ‘भईंस का आगे बीन बजाये, भईंस बैठि पगुराए’ जइसन कहावतो गलत साबित हो गइल आ भईंसिया सब अपना मालिक का साथे शांति से मंच पर चलली सँ. एह फैशन परेड में पटना, सोनपुर, सीतामढ़ी, राघोपुर, जहानाबाद समेत कई इलाका के भईंस शामिल भइली सँ. परेड का बाद जज लोग के फैसला से अशोक सिंह के मुर्रा नस्ल के भईंस के पहिला पुरस्कार, जहानाबाद वाली के दुसरका आ राघोपुर के भईंस के तिसरका इनाम दिहल गइल. जज का भूमिका में सोनपुर के प्रखंड पशुपालन पदाधिकारी डॉ़ रमेशो कुमार मौजूद रहलें.\nएह फैशन परेड के आयोजन सामुदायिक पुलिस कइलसि. संयोजक राजीव मुनमुन कहलें कि पशु मेला खातिर मशहुर सोनपुर मेला में अब पशुवन के संख्या साले साल घटल जात बा. एह परेड से पशु मालिकन के आकर्षित करे के योजना बा. फैशन परेड के आयोजनकर्ता निर्भय कुमार बतवले कि हर साल अइसन आयोजन कइल जाई.\nकातिक पुरनमासी से एक महीना लागे ले चले वाला एह सोनपुर मेले में देश-विदेश के लाखों पर्यटक पहुंचेलें.\nस्रोत इंडो-एशियन न्यूज सर्विस.\nमधुबनी जिला के न्यायालय परिसर से पुलिस एगो पाकिस्तानी नागरिक के गिरफ्तार कर लिहलसि, ओकर बेटा पिछला एक साल से मधुबनी जेल में बंद बा.\nराजगीर से सारनाथ जाये वाली बुद्ध पूणिमा एक्सप्रेस के पार्सल डिब्बा में मंगल देर रात अचके में आग लाग गइल जब ऊ राजगीर स्टेशन पर खाड़ रहुवे. केहु के मरला घवाहिल भइला के खबर नइखे.


भोजपुरी विशेष: दसहरा में रामलीला- जानी.. आखिर कबसे शुरू भईल रामलीला अउर का रहे कारण? | Bhojpuri Dussehra Ramleela Durga Puja life introduction Lord Rama nodakm – News18 हिंदी\nरामलीला में भगवान राम के जीवनी प नाटक होखेला, जवना में अभिनय, पाठ, गीत, नाच आ संगीत होखेला. गांव-गवई में एह रामलीला के एगो अलगे महत्व बा.\nLast Updated : October 14, 2020, 11:00 IST\nलेखक: भुनेश्वर भास्कर\nदसहरा नियराइल बा. एक देने जहवां दुर्गा पूजा के तइयारी में सभ लोगन अभिएं से ब्यस्त बाड़ें, त दूसरा देने रामलीला मंडली भी आपने तइयारी में जुट गईल बड़ुए. रउआ सबे जानते होखब जा कि दसहरा जबसे शुरू होखेला, तबे से ढेर जगे रामलीला के भी मंचन होखे लागेगा. मतलब कि कुआर माह में अंजोरिया के एकम से रामलीला के पाठ चाहे नाटक होखे लागेला आ दस दिन तक माने दसमी तक चलेला. रामलीला में भगवान राम के जीवनी प नाटक होखेला, जवना में अभिनय, पाठ, गीत, नाच आ संगीत होखेला. गांव-गवई में एह रामलीला के एगो अलगे महत्व बा.\nकुल्ह मिलाके कहल जा सकतs बा कि इ हमनी के एगो नाटक के संस्कृति ह, एगो रिवाज हऽ. जब रामलीला मंच प होखेला आ लोग पाठ चाहे अभिनय करेला तऽ आपन-आपन संवाद तऽ कहबे करेला ओकरा संगे-संगे नाचो करेला आ गाना भी गावेला. कुछ लोग मंचवे पऽ बइठ के गाना गावेला, त कुछ लोग रामायण के चौपाई आ दोहा बोलेला आ गुनगुनावे ला. संगे-संगे हरमुनियम ढोलक अउरी झाल बजावेला. ई मंडली भी ओकरे भाग होला. रामलीला में लोग जवना पात्र के अभिनय करेला भा रोल करेला ओकरे मोताबिक ओकर कपड़ा-लाता भी होखेला. पात्र लोग ओइसने कपड़ा पहिर के ओही अवतार में लउके के कोशिश करेला. एक ओरे राजा-महाराजा के खूबे भड़कदार कपड़ा तऽ दोसरा ओरे साधारण आदमी के खातिर साधारण पहनावा. गहना- गुरिया भी उ लोग के खुबे पहनावल जाला. उ लोग के गहनवो से भी पाता चलेला कि के बड़ माने धनी-मनी आ के छोट माने गरीब दुखिया बा.\nजइसे रावण, भभिसन, दसरथ, रानी अउरी रावण के मेहरारू के खुबे गहना पहिरावल जाला, उहे सबरी आ मालाहिन के कवनो गहना ना होखे. इ देखब कि मुकुट भी अलगे-अलगे पहिरावल जाला. सभे मुकुट ना पहिरे. जे बड़ होला, राजा होला, मंतरी होला, रानी होली उहे लोग मुकुट पहिरेला. मुकुटवो में धेरे अंतर होला. एकरा संगही राम से लेके हनुमान तक के लड़े वाला हथियार भी खुबे बनेला, जइसे तीर, धनुस, तिरकस, गादा, भाला, गांड़ास, डंडा आ कटार. माने खुबे सामान जुटावल जाला. एकरा संगे - संगे जे जवना के रोल करेला ओकरा के ओइसने बनावल जाला. उ लोग भी खुबे बनेला ठनेला.\nढेर जगे त लइकी भा मेहरारू के रोल लइके लोग ही करेला एह से ऊ लोग के मेकप भी खुबे करे के पड़ेला. जइसन रोल ओइसने ओकर मेकप. कई लोगन के भड़कदार मेकप होला तऽ कई लोगन के चिकन-चिकन होला. एकरा संगही काजर, होंठलाली, बाल, मुंछ अउरी दाढ़ी के परियोग खुबे होला. रामलीला करे के रिहलसल भी खुबे करेला लोग. मंच पऽ जइसन सीन बा ओकरे से मिलत जुलत परदा लगावल जाला. अलगे-अलगे तरीका के डिजाइन वाला परदा बनेला जइसे राजा के महल, रावण के दरबार, जंगल, अशोक वाटिका आ नदी. जब जवना के सीन रही ओइसने परदा खोलल जाला. परदा खिंचे खातिर एगो अलग आदमी रहेला. रामलीला ढेर राते खानी होखेला तबहुं खुबे भीड़ होखेला. अब राम के संगे लोगन के लगाव कहीं, चाहे मनोरंजन के साधन... भीड़ खुबे होला. एकरा बाद दसमी के दिन रावण के पुतला भी जलावल जाला. बांस के फराठी आ कागज से पुतला बनावल जाला, ओह पुतुलावा में आग राम जी माने जे राम के रोल करेला उहे लगावेला. गांव-गांव चाहे शहरे-शहर में जब इतना रामलीला होता तऽ कुछ बात तऽ जरुरे होई.\nआखिर ई काहे होला आ कब से होता. ओइसे धेयान से देखल जाव तऽ एकर शुरुआत मध्य युग में ही हो गइल रहे. मध्य युग में जब भक्ति आंदोलन भइल तऽ ओकर असर हमनी के संस्कृतियो प पडल. हमनी कि़हा राम अउरी कृष्ण के गुणगान ढेर होखे लागल. ओही समय में राजा लोग मंदिर के निर्माण करववलें. ओहिजा भगवान के पूजा तऽ होखते रहे गीत गवनई आ नाटक भी होखे लागल. ओह घरी भक्ति, भावना आ गीत गवनई के परमुख जगह मंदिर रहे.\nअगर हमनी के वेद आ पुराण के पढ़ब जा तऽ हरिवंश पुराण में नाच के आ लीला के बारे में लिखल बा. देखीं एगो श्लोक..\nतत: स ननृते तत्र वरदतो नटस्तथा.\nस्वपुरे पुरवासीनां परंहर्ष समादधत्..\nरामायणं महाकाव्यं उद्देश्यं नाटकीकृतम्.\nजन्म विष्णेरमेयस्य राक्षसेंद्रधेवप्सया..\nलोमपादो दशरथ: ऋष्यश्रृंग महामुनिम.\nशांतामप्यानयानास गणिकाभि: सहानघ ..\nराम लक्ष्मण शत्रुघ्ना: भरतश्चैव भारत .\nऋष्यश्रृंगश्च शांता च तथा रूपेर्नटे:कृपया:.\nएकरा बाद रामलीला के चरचा बहुते कम जगह मिलेला . एकर फिर से शुरू करे में तुलसी दास के हाथ बाऽ.\nकतहीं-कतहीं कवनो-कवनो बिदवान लोग आ गांव के लोग कहेला कि अभी रामलीला जवना रुप में प्रस्तुत होता ओकरा के करे आ करावे में गोस्वामी तुलसीदास जी के हाथ बा. जब देश में मुस्लिम शासक के राज अउरी हिंदू धरम प खतरा रहे, लोग बहुते परेशान रहन तऽ ओही समय में धरम के बचावे खातिर तुलसी दास रामचरितमानस किताब लिखलन. लेकिन, एकर कहीं लिखित प्रमाण नइखे. आजो रामायण के पाठ हमनी के दुआर-दालान प होखेला आ लोग लोग ओकरा के सुनेलन. एकरा संगे-संगे राम के जीवनी प बनल रामलीला के मंचन के शुरुआत भी उहे करइलें. कम-बेसी होखत भी रहे तबो बढ़िया से रामलीला के मंचन ओह घरी बनारस, चित्रकूट आ अयोध्या में करावल गइल. ओकरा बाद ढेर जगे रामलीला होखे लागल. बनारस में भोजपुरी भाषा बोलल जाला एही से रामलीला शुरूए से भोजपुरी भाषी क्षेत्र में परचलित बा आ आवे वाला समय में भी लोगन के दिल प रही.


मोदी आ मंहगी के एके राशि बा – Anjoria\nनवम्बर 16, 2014 जयंती पान्डेय, भोजपुरी, लस्टम पस्टम\nबाबा लस्टमानंद सबेरहीं से उदास बइठल रहले. रामचेला खेत कियोर से घूम घाम के अइले आ जब बाबा के दंडवत कऽ के उनकर मुंह देखले तऽ चिहुक उठले. अरे हरदम हंसे वाला बाबा उदास बइठल बाड़े. रामचेला कहले, ‘का हो बाबा काहे उदासल बाड़ऽ, भईंसिया पाड़ा बियाइल बिया काऽ?’\nबाबा कहले, ‘ना हो रामचेला. ई बात ना हऽ. हम तऽ राते एगो सपना देखले बानी आ ओही से उदास बानी.’\n‘का देखलऽ हो?’\nबाबा कहले, ‘हम रात एगो सपना देखनी कि मोदी जी के नींद अधरतिये टूट गइल बा. आ ऊ अपना बिस्वना पर बईठल बाड़े आ सामने एगो लईकी खड़ा बिया. हम चिहुंक गइनी कि भइयवा के पलंग प लईकी का करऽतिया पर बाद में पता चलल कि ऊ तऽ मंहगी रहे. मोदी जी देख के खिसिया गइले आ कहले, अरे, डइनिया तें एहिजा काहे रे? भाग इहां से. महंगी अंड़च के बोललस कि. हो भइया, तहरा अइसन हमरो मन करऽता कि कुछ अउर जियादा आगे बढ़ल जाउ. मोदी जी एकदम जामा से बाहर हो गइले, कहले, अरे मुंहजोर मेहरारू तोर ई मजाल कि तें हमरा सामने हमार नकल करे.’\nऊ हंसलऽस, ‘काहे ना. जब तहार मंत्री, नेता अफसर, चमचा, इहां ले कि संघ सब लोग तहार नकल करऽता आ तहरा अच्छा लागऽता तऽ हमार नकल काहे खराब लागऽता?’\nमोदी तुरंते बात बदल दिहले आ कहले, ‘चल भाग इहां से. तोरा तऽ अबले चल जाये के चाहीं.’\nमहंगी कहलस कि, ‘हम कवनों बीतल समय ना हईं कि चल गइनी त लवटब ना. आ हम गइनीं कब? हँ, तहरा आवे के हाला में लोग हमरा जाये से जोड़ के देखे लागल.’\nमोदी जी खिसिया के कहले, ‘अरे तोरा हमरा से डर ना लागे?’\nमहंगी हंसलस आ लहक के कहलस, ‘अरे, तहरा से काहे डेराईं. हम ना तहार मंत्री हईं आ ना अल्पसंख्यक कि तहरा से डेरा जाई. लोग के डेरावाये में हम तहरा से उनइस ना होखब एकईस होखब. जनलऽ?’\nमोदी जी अउरी जोर से खिसिअइले, आ कहले कि, ‘हमरा पर रोब मत दे मेहरारू. हमार रोब तऽ ओबामा जी ले माने ले.’\nमहंगी कहलस, ‘तहरा से बेसी तऽ ऊ हमरा से डेराले. तहार रोब मानऽत होइहें हमरा से तऽ ऊ डरे कांपे ले.’\nमहंगी कहलस, ‘हमार एगो प्रस्ताव बा, सुनऽबऽ?’\nमोदी जी गुरना के देखले आ कहले, ‘बोल.’\n‘ऊ का हऽ कि म से मोदी आ म से महंगी. हमार तहार एके राशि बा. काहे ना हमनी के संगे रहल जाउ?’\nअतना सुनिके मोदी जी के बोलती बंद हो गइल आ एतने पर रामचेला हमार नींद टूट गइल. तबसे हम इहे सोचऽतानी कि जे मोदी जी आ महंगी संगहे रही लोग तऽ हमनी के का होई?


खलनायक से नायक बनले विनोद खन्ना – टटका खबर\nजन्मदिवस6अक्तूबर के अवसर पर..\nबतौर खलनायक अपना करियर के शुरूआत क के बाद में नायक बन के शोहरत के बुलंदी छूवे वाला सदाबहार अभिनेता विनोद खन्ना के जनम 06 अक्तूबर 1946 के पाकिस्तान का पेशावर मे भइल रहे. स्नातक के पढ़ाई मुंबई से कइले आ एही दौरान एगो पार्टी में उनकर भेंट निर्माता निर्देशक सुनील दत्त से हो गइल. सुनील दत्त तब अपना फिलिम “मन का मीत” ला नया चेहरा खोजत रहले. ऊ विनोद खन्ना से सहनायक बने के कहले आ विनोद खन्ना खुशी खुशी मान लिहले.\nघरे पहुंचले त विनोद खन्ना के अपना पिता से ढेरे डांट सुने के पड़ल. विनोद खन्ना के पिता उनका पर बंदूक तान दीहलें आ कहले कि अगर फिलिम मे गइलऽ त हम तोहरा के गोली मार देब. बाद में विनोद खन्ना के महतारी के समुझवला पर पिता मान गइले आ दू साल खातिर सिनेमा में काम करे के अनुमति देत कहले कि अगर फेल हो गइलऽ त लवटि के घर के व्यवसाय मे लागे के पड़ी.\nसाल 1968 मे रिलीज भइल फिलिम “मन का मीत” टिकट खिड़की पर हिट साबित भइल आ एकरा बाद विनोद खन्ना के “आन मिलो सजना”, “मेरा गांव मेरा देश”, “सच्चा झूठा” जइसन फिलिमन में खलनायक के भूमिका करे के मौका मिल गइल. बाकिर एह फिलिमन के सफलता का बावजूद विनोद खन्ना के कवनो खास फायदा ना भइल.\nउनुका शुरुआती सफलता मिलल गुलजार के फिलिम “मेरे अपने से”. एकरा के महज संजोगे कहल जाई कि एही फिलिम से गुलजार बतौर निर्देशक अपना करियर के शुरूआत कइलन. छात्र राजनीति पर आधारित एह फिलिम में मीना कुमारी के अहम भूमिका रहे, एहमें विनोद खन्ना आ शत्रुघ्न सिन्हा के बीच के टकराव देखे जोग रहल.\nसाल 1973 मे विनोद खन्ना के एक बेर फेरू निर्देशक गुलजार के फिलिम “अचानक” मे काम करे के मौका मिलल आ ई फिलिम उनुका करियर के एगो अउर सुपरहिट फिलिम साबित भइल. मजे के बाति ई रहे कि एह फिलिम में एकहू गाना ना रहल.\nसाल 1974 मे रिलीज “इम्तिहान” फिलिमो विनोद खन्ना के सिने करियर के सुपरहिट फिलिम साबित भइल.\nसाल 1977 मे रिलीज “अमर अकबर ऐंथोनी” विनोद खन्ना के सबले कामयाब फिलिम रहल. मनमोहन देसाई के निर्देशन मे बनल एह फिलिम में अमिताभ बच्चन आ ऋषि कपूरो रहले.\nएकरा बाद साल 1980 मे रिलीज “कुर्बानी” फिलिमो विनोद खन्ना के करियर के सुपरहिट फिलिमन में रहल. फिरोज खान के निर्माण आ निर्देशन मे बनल एह फिलिम में विनोद खन्ना के उनुका दमदार अभिनय खातिर सर्वश्रेष्ठ अभिनेता के फिल्म फेयर पुरस्कार खातिर नामांकित कइल गइल.\nअस्सी के दशक मे विनोद खन्ना शोहरत के बुलंदियन पर जा पहुंचले आ लागल कि सुपरस्टार अमिताभ बच्चन के सिंहासन से उतार विनोद खन्ना ओहिजा जम सकेला बाकिर तबहिए विनोद खन्ना फिल्म इंडस्ट्री के अलविदा कह दिहलन आ आचार्य रजनीश के आश्रम चल गइलन.\nसाल 1987 मे विनोद खन्ना फेरू “इंसाफ” फिलिम से वापसी कइलन.\nसाल 1988 मे रिलीज “दयावान” फिलिमो विनोद खन्ना के करियर के खास फिलिमन में से एक बनल. अलग बाति बा कि एकरा बाक्स आफिस पर सफलता ना मिलल बाकिर समीक्षक एकरा के विनोद खन्ना के करियर के उत्कृष्ठ फिलिमन में गिनेले.\nफिलिम करियर का बाद विनोद खन्ना समाज सेवा करे खातिर साल 1997 में राजनीति मे अइले आ भाजपा के टिकट पर साल 1998 मे गुरदासपुर से चुनाव जीत के लोकसभा सदस्य बनले. बाद मे उनका केन्द्रीय मंत्रीओ बने के मौका मिलल.\nसाल 1997 मे अपना बेटा अक्षय खन्ना के फिल्म इंडस्ट्री में स्थापित करे खातिर विनोद खन्ना एगो फिलिम “हिमालय पुत्र” बनवलन बाकिर ई पूरा फ्लाप फिलिम साबित भइल. बाद में विनोद खन्ना छोटको परदा पर अइले आ “महाराणा प्रताप” आ “मेरे अपने” जइसन धारावाहिकन में अपना अभिनय के जौहर देखवले.\nचार दशक लमहर अपना फिल्मी करियर में विनोद खन्ना नाहियो त डेढ़ सौ फिलिमन में काम कइलन.\nTags: भाजपा, विनोद खन्ना, सांसद


टटका खबर, बियफे, १ मार्च २०१२ – टटका खबर\nटटका खबर, बियफे, १ मार्च २०१२\nपटना में सीबीआई के विशेष अदालत मुख्यमंत्री रहल लालू प्रसाद आ डा॰ जगन्नाथ मिश्र समेत कई दोसर लोग का खिलाफ चारा घोटाला के एगो मामिला में आरोप तय कर दिहलसि. लालू कहलन कि उनुका के सत्ता से बेदखल करे खातिर उनुकर विरोधी झूठ मुकदमा में फँसा दिहले. डा॰ जगन्नाथ मिश्रा कहले कि ऊ कवनो अधिकारी के सेवा विस्तार के अनुशंसा अपना फायदा खातिर ना बलुक जनहित खातिर कइले रहले बाकिर सीबीआई ओकर गलत अर्थ लगा लिहले बिया.\nपूर्वी चंपारण के गोविंदगंज से विधायक रह चुकल कांग्रेसी नेता रामाशंकर पाण्डेय के बुध का दिने निधन हो गइल.\nपटना जंक्शन का लगे भइल बम विस्फोट से एगो रेल चालक घवाहिल हो गइल. बम मीठापुर गुमटी का लगे शायद कूड़ा में फेंकल रहे. संजोग से बम कम ताकत वाला रहुवे.\nविधानसभा चुनाव पूरा होखते नगर निकायन के चुनाव प्रक्रिया शुरू हो जाई. १६ से २२ मार्च का बीच मतदाता सूची के पुनरीक्षण के काम होखी. एहसे पिछला चुनाव में जवना लोग के नाम सूची में ना रहल से आपन नाम जोड़वा सकेला.\nएनआरएचएम घोटाला में सीएमओ लोग बकल शुरू कर दिहले बा. सीबीआई क शिकंजा अपना उपर कसात देख लोग सगरी हालात बयान करे लागल बा. सीबीआई के कहना बा कि ओकरा हर जिला में गड़बड़ी के सुबूत मिलत बा. एह घोटाला में तब के प्रमुख सचिव स्वास्थ्य रहल प्रदीप शुक्ला का खिलाफ दुबारा मामिला बने वाला बा.\nबलिया जिला के रसड़ा का दू गो बूथ पर तीन मार्च के दुबारा मतदान करावल जाई. पीठासीन अधिकारी का लापरवाही से दोसरा बूथ के लोग दोसरा बूथ पर वोट दे दिहलसि.\nसातवाँ आ आखिरी दौर के मतदान खातिर आजु साँझ प्रचार के काम बन्द हो गइल. अब तीन मार्च के एह इलाका के मतदान करावल जाई.\nकेन्द्रीय मंत्री श्रीप्रकाश जायसवाल के आचार संहिता लाँघे के दोषी ना पवलसि चुनाव आयोग.\nकेन्द्र सरकार आजु यातायात नियमन के लाँघे वालन पर लगावल जाये वाला जुर्माना पचगुना करे के फैसला कर लिहलसि. एकरा खातिर मोटर वाहन कानून में संशोधन वाला विधेयक संसद के अगिला सत्र में राखल जाई.\nकेरल में आजु भिनसहरा में मछरी पकड़े वालन के एगो नाव एगो पोत से टकरा गइल जवना से दू गो नाविक मर गइले आ तीन गो के पता नइखे लागत. दू गो मछूआरन के बचा लिहल गइल.\nदिल्ली पुलिस आजु आतंकवादी संगठन लश्कर-ए-तैयबा से जुड़ल एगो अउरी आतंकवादी के हजारीबाग से गिरफ्तार कर लिहलसि.\nइंदौर आ भोपाल में एगो जेल सुपरिटेंडेंट पुरूषोत्तम सोमकुंवर के मकानन पर पड़ल पुलिस छापा में पांच करोड़ से बेसी के संपति मिलल बा.\nगोवा विधानसभा के चुनाव प्रचार आजु साँख खतम हो गइल. ओहिजो तीन तारीख के मतदान करावल जाई.\nअमरीका में आइल भयंकर तूफान में करीब एक दर्जन लोग के मौत हो गइल बा आ सैकड़ो लोग घवाहिल हो गइल बा. इलिनॉइस के हैरिसबर्ग शहर के सबलेबेसी नुकसान भइल बा.\nसीरिया खातिर संयुक्त राष्ट्र आ अरब लीग के विशेष दूत कौफी अन्नान जल्दिये दमिश्क जाये वाला बाड़न. ओहिजा ऊ सीरिया के राष्ट्रपति बशर अल असद से बातचीत कर के हिंसा रोके पर चरचा करीहें.\nकुवैत में ५० में से ३३ गो सांसद सीरिया के जनता खातिर आपन नैतिक आ भौतिक समर्थन जतवले बाड़े.\nईरान में शुक का दिने चुनाव होखे वाला बा.\nबिहार विधानसभा में आजु सर्वसम्मति से प्रस्ताव पारित करा लिहल गइल. अब मोतिहारी में केन्द्रीय विश्वविद्यालय खोले के प्रस्ताव केन्द्र के मानव संसाधन विभाग के भेज दिहल जाई. .\nबिहार के भागलपुर, गया आ मुजफ्फरपुर मेडिकल कॉलेजन में पीजी के पढ़ाई एही सत्र से शुरू करा दिहल जाई.\nसीबीएसई के परीक्षा आजु से शुरू हो गइल. बोर्ड के कहना बा कि विद्यार्थी चाहे बोर्ड के परीक्षा देसु चाहे स्कूल से, दसवीं का परीक्षाफल से कवनो अन्तर नइखे पड़े के आ दुनु रिजल्ट एके साथ निकालल जाई. अंकोपत्र में ना लिखल रही कि बोर्ड आधारित परीक्षा रहे कि स्कूल आधारित.\nवरिष्ठ कांग्रेसी नेता अर्जुन विक्रम साह के अंतिम संस्कार आजु बेतिया के रामनगर में राजकीय सम्मान का साथे करा दिहल गइल. नब्बे साल का उमिर में अर्जुन विक्रम साह के निधान मंगल का देर रात में पटना में हो गइल रहे.\nभारत के महेश भूपति आ रोहन बोपन्ना के जोड़ी दुबई ओपन टेनिस चैंपियनशिप के प्री क्वार्टर-फाइनल में पहुंच गइल बावे.\nपटना में पहिला बेर होखत विश्व महिला कबड्डी प्रतियोगिता के शुभारंभ करत नीतीश कहलनकि एशियाई खेल में कबड्डी के मान्यता मिल चुकल बा आ जल्दिये ओलम्पिको में एकर मान्यता मिल जाई. बिहार खातिर ई गर्व के बाति बा कि पहिला विश्व महिला कबड्डी पटना में करावल जात बा. एह प्रतियोगिता में सोलह देश के टीम शामिल भइल बा. आजु पहिला मैच में भारत कोरिया के पैंतीस तेरह का अन्तर से हरा दिहलसि.\nसरकार आजु सुप्रीम कोर्ट से निहोरा कइलसि कि एक सौ बाइस गो दूरसंचार लाइसेंस रद्द करे खातिर समय सीमा बढ़ा दिहल जाव. कोर्ट दू जून ले एह लाइसेंसन के रद्द करे के कहले बिया बाकिर सरकार अउरी समय चाहत बिया. काहे कि स्पेक्ट्रम नीलामी के प्रक्रिया में कम से कम चार सौ दिन लागी.\nकेन्द्रीय मंत्रिमंडल अगिला लेखा साल खातिर न्यूट्रिएंट आधारित सबसिडी के दर तय करे वाला प्रस्तावन के मंजूरी दे दिहलसि. एह साल पोटाश आ फास्फेट खाद का सबसिडी में बीस फीसदी कटौती होखे वाला बा.\nओएनजीसी में सरकार के हिस्सा में से पाँच फीसदी शेयर के नीलामी से साढ़े आठे हजार करोड़ रुपिया मिल पावल जबकी सरकार बारह हजार करोड़ रुपिया बिटोरे के सपना देखले रहुवे.\nमुंबई शेयर बाजार आजु बिकवाली का दबाव में १६९ अंक नीचे गिर गइल. सोना के दाम में आजु बड़हन कमी आइल आ सोना छह महीना के सबले निचला दाम पर आ गइल. सोना में ९२० रुपिया प्रति दस ग्राम के कमी आइल बा. हालांकि रुपिया आजु डॉलर का मुकाबले कमजोर पड़ गइल.\nदेश के निर्यात में एह जनवरी में पिछला साल के जनवरी का मुकाबले दस फीसदी के बढ़ोतरी दर्ज भइल.\nसरकार मार्च महीना खातिर खुला बाजार आ राशन का दुकान से बिक्री खातिर १५ लाख ६० हजार टन चीनी जारी कइलसि. देश में एह साल खपत से बेसी चीनी उत्पादन होखे के उमेद बा.\nश्रीलंका पर युद्ध अपराध के जाँच करे के अमेरिकी प्रस्ताव के बड़का बैंक विरोध कइले बाड़े.


खबर भोजपुरी में (शनिचर, 24 जनवरी 2015) – टटका खबर\nवसंत पंचमी का पावन पर्व पर रउरा सभे ला मंगल कामना.\n(शुक, 23 जनवरी के खबर)\nनयी दिल्ली में वीरता के राष्ट्रीय पुरस्कार जीते वाला बचवन का साथे मेनका गाँधी आ पीएम नरेन्द्र मोदी.\nआरा के सिविल न्‍यायालय परिसर में पेशी खातिर ले आवत कैदियन के छोड़ावे खातिर एगो मेहरारू आत्मघाती बम विस्फोट क दिहलस जवना का बाद आपाधापी में दू गो बदमाश – लंबू शर्मा आ अखिलेश उपाध्याय – भाग निकलले सँ. ओह मेहरारू के आ संजोग से ओकर बगल में मौजूद एगो सिपाही के ठाँवे पर मौत हो गइल. एक दर्जन से अधिका लोग घवाहिल हो गइल जवना में से चार जने के हालत गंभीर बा.\nयूपी विधानपरिषद चुनाव में भाजपा के एगो उम्मीदवार दयाशंकर सिंह हार गइलन जबकि सपा के आठो आ बसपा के तीनो उम्मीदवार जीत गइले. भाजपा के एगो उम्मीदवार जीते में सफल रहलन. भाजपा के उमेद रहुवे कि दोसरो दल के कुछ लोग के वोट बटोरे में ओकरा सफलता मिली. ओने परिषद के कानपुर स्नातक खण्ड सीट के उपचुनाव में भाजपा समर्थित उम्मीदवार अरूण पाठक चुना गइलन.\nभाजपा के राष्ट्रीय अध्यक्ष अमित शाह शुक का दिने पटना में जननायक कर्पूरी ठाकुर समारोह सभा के संबोधित करत कहलन कि नीतीश कुमार अपना निजी फायदा खातिर बिहार के बरबाद करे वाला लालू प्रसाद से हाथ मिला लिहले बाड़न. चुनाव में जनता उनका के बढ़िया से सिखाई आ भाजपा के बहुमत वाला सरकार बनवाई.\nभारत आवे से पहिले इंडिया टूडे के दिहल एगो साक्षात्कार में अमरीका के राष्‍ट्रपति बराक ओबामा कहले बाड़न कि पाकिस्‍तान में आतंकियन खातिर बनत पनाहगाह बरदाश्त ना होखी आ पाकिस्तान के चाहीं कि मुंबई आतंकी हमला के दोषियन पर कार्रवाई करे. कहलन कि अमरीका भारत संगे मिल के काम करी.\nपहिले के कुछ प्रधानमंत्रियन पर देश के सुरक्षा से जुड़ल कुछ मामिला में लापरवाही करे के आरोप लगावे वाला रक्षामंत्री मनोहर पर्रिकर से कांग्रेस ओह लोग के नाम बतावे ना त माफी माँगे के माँग कइले बिया.\nदिल्‍ली में सांप्रदायिक हिंसा भड़कावे के आरोप भाजपा से लगावे वाला अरविंद केजरीवाल के निंदा कइले बावे चुनाव आयोग आ एकरा के नफरत बढ़ावे वाला आ चुनावी माहौल खराब करे वाला बा कहले बावे. लोग के दोसरा गोलन से घूस ले के आआपा के वोट देबे के बात कहलो खातिर केजरीवाल के नोटिस भेजल गइल बा आ मंगल तकले जवाब मांगल गइल बा.\nलोकपाल आंदोलन का बेरा संघ आ भाजपा के समर्थन लेबे से कवनो गुरेज ना करे वाला अरविंद केजरीवाल के आआपा गोल पर कांग्रेस भाजपा से मिलीभगत के अछरंग लगवले बिया. सभे पूछत बा कि जब किरन बेदी के भाजपा प्रेम जाहिर रहुवे त कवना कारण से केजरीवाल पहिले उनुके के मुख्यमंत्री बनावल चाहत रहले. जबकि आआपा से भरपूर गारी सुनला का बादो कांग्रेस केजरीवाल के मुख्यमंत्री बनावे खातिर समर्थन दिहले रहुवे आ बेटन के किरिया खाए वाला केजरीवालो ओह किरिया के अनदेखी करत मान लिहले रहुवन.\nजम्‍मू कश्‍मीर में पीपुल्‍स डेमोक्रेटिक पार्टी दू गो राज्यसभा सीट ला आपन उम्मीदवार खड़ा करी. ओहिजा से चार गो सीट पर चुनाव होखे वाला बा. पी डी पी नजीर अहमद लवे आ फयाज अहमद मीर के आपन उम्‍मीदवार बनवले बिया.\nयमन में शिया लड़ाका राष्‍ट्रपति मंसूर हादी के इस्‍तीफा स्‍वीकार करे मना कइला पर देश के संसद पर कब्जा क लिहले बाड़न. तीन गो मंत्रियन के डेरो घेर लिहल गइल बा.\nयूरोपीय केंद्रीय बैंक तय कइले बा कि यूरोपीय अर्थव्‍यवस्‍था के बढ़ावा देबे खातिर हर महीना 60 अरब यूरो के परिसंपति खरीदी. एह जानकारी का बाद भारत के शेयर बाजार में लगातार सतवों दिने तेजी बरकरा रहल आ सेंसेक्स 273 अंक चढ़ के 29279 पर बंद भइल. निफ्टी 74 अंक चढ़के नया रिकार्ड बनावत 8836 पर बंद भइल. डालर का मुकाबले रुपिया 28 पइसा मजबूत भइल. सोना 150 रुपिया आ चांदी 400 रुपिया महंग हो गइल.\nआस्‍ट्रेलियाई ओपन टेनिस में चार बार के चैंपियन रहल रोजर फेडरर के आंद्रियाज सेप्‍पी हरा दिहलन. फेडरर अब दौर से बाहर हो गइल बाड़न. डबल्‍स में लिएंडर पेस आ रोहन बोपन्‍ना के जोड़ी पुरुष वर्ग में अउर सानिया मिर्जा आ ब्रूनो सुआरेज के जोड़ी महिला वर्ग में हार के बाहर हो गइल.\nलखनउ में सायना नेहवाल, पी वी सिंधु, पी कश्‍यप, के श्रीकांत आ एच एस प्रणय सैयद मोदी अंतरराष्‍ट्रीय बैडमिंटन टूर्नामेंट के सिंगल्‍स सेमीफाइनल में पहुंच गइल बाड़े.\nतिकोनिया क्रिकेट सीरीज में ऑस्‍ट्रेलिया फाइनल में आ गइल जब एगो करीबी मुकाबला में ऊ इंग्‍लैंड के तीन विकेट से हरा दिहलस.\nबस्ती जिला के पुरनिया स्वाधीनता संग्राम सेनानी 94 साल के राम आसरे चौधरी के बियफे का रात उनुका गांव मंझरिया में निधन हो गइल. अंतिम संस्कार आजु राजकीय सम्मान का साथ क दिहल गइल.\nपूर्वांचल आ बिहार में घाम निकलला का बाद जाड़ा में तनिका कमी आइल बा. बाकिर तेज हवा का चलते साँझ होते फेरू जाड़ कड़ा हो गइल.\nNews in Bhojpuri, आरा बम धमाका, खबर भोजपुरी में


ई देश ह वीर जवानन के… – Anjoria\nई देश ह वीर जवानन के…\nअगस्त 20, 2010 भोजपुरी\nहर साल आजादी मिलला के खुशी में हमनी के 15 अगस्त के राष्ट्रीय परब के रूप में मनावेनी जा. हमनी के एह 15 अगस्त से ठीक 22995 दिन पहिले अंग्रेजन के गुलामी से आजाद भइल रहनी जा. जवना बेरा हमनी के आजाद भइनी जा ओह बेरा हमनी के नइकी सरकार के सामने आम लोगन के रोटी, कपड़ा आ मकान के दीहल सबसे पहिलका लक्ष्य रहे. बाकिर ऊ लक्ष्य अबहीं तक पूरा नइखे हो पाइल !! जवन लोग आपन जान के बिना परवाह कइले विदेशी हुक्मरानन से हमनी के मुक्त करवलस, ऊ लोग ई सब देख के खून के लोर पीअत बा. ओही में से एगो बाड़न शंभू दत्त (शर्मा). इहां के आपन नाम के आगे से शर्मा एह से हटा देले बानी काहे कि एह से उहां के जातिगत अलगावद के गंध आवेला. शंभू जी से हमार मुलाकात दू साल पहिले 10 अक्टूबर के लाजपत भवन, नई दिल्ली में भइल रहे. गांधीयन सत्याग्रह ब्रीगेड के महासचिव श्री दत्त के उमिर 90 के ऊपर रहे अउर उहां के कामकाज करे के तरीका कवनो नवजवान के फेल क देवे वाला रहे. नियत समय से पांच मिनट पहिले हम उहां से मिले पहुंच गइल रहनी. हम उहां के अनुभव के पूरा-पूरा लाभ उठावे के प्रयास कइनी. पहिलका सवाल हमार संविधान के प्रासंगिता के ऊपर रहे, उहां के बिना कवनो लाग-लपटे के बिहार के लाल राजेन्द्र बाबू कि ऊ बात कोट कइनी जवना में राजेन्द्र बाबू कहले रहीं, हमनी के संविधान नीमन बा. बाकिर जब नीमन से नीमन चीज बेइमानन के हाथ में पड़ेला त ओकर मोल माटी के बराबर हो जाला. राजनीतिक लोगन के आचार-व्यवहार से शंभू जी बहुते दुखी रहन, उ कहलन कि, आज के राजनीतिज्ञ वोट खातिर जनता के शराबी आ बेइमान बना रहल बाड़न. उहां से हम पूछनी कि अगर आज गांधी जी जीयत रहतीं त उहां के इ सब देख के का करतीं? उहां के जवाब रहे, गांधी त ई कबो ना सोचले होइहें कि उनकर सपना के भारत के अइसन हाल हो जाई. उहां के रहतीं त उहां के ‘हार्ट अटैक’ हो जाइत. गांधी जी के बारे में आपन अनुभव बांटत उहां के कहनी कि, एक बार हम काका कालेलकर से गांधी के एक पैरा में परिभाषित करे के कहनी त, कालेलकर जी गांधी जी के चार शब्दन में परिभाषित करत कहनी कि, – सत्य, अहिंसा, संयम आ सेवा एह चार गो तत्व से मिलके गांधी के निर्माण होखेला. तब से ई चार गो शब्द हमरा जिनगी के जीवनमंत्र बन गइल.\nबाकिर शंभू जी के देश के हालात के देख के ई विश्वास ना होखत रहे कि उनका ख्वाबन के ताबीर अतना भयानक होई. उनकर कहनाम रहे कि, जब नागरिक चुप बइठ जइहें अउर देश जुल्म बरदास्त करी त देश डूब जाई. हमनी जइसन नवजवानन के संदेश देत शंभू जी कहनी कि, हम आपन नया पीढ़ी से उहे बात कहे के चाहब जवन हमरा से हमार बुजुर्ग लोग कहले रहे-अगर भारते ना रही त के जीवीत रही, अगर भारत बचल रहल त रहहूं वाला रउए लोग बानीं.\nशंभू जी जइसन कई लाख लोग अबहियों जीवित बा जे गुलामी के दंश के झेलले बा अउर अब आजाद भारत के बुरा हाल प लोर बहा रहल बा. एही आलोक में पिछला9अगस्त 2010 के दिल्ली में ‘‘एट होम समारोह’’ में बिहार से आइल पांच गो आजादी के मस्तानन – सिवान से सत्यनारायण साह आ राम लक्ष्मण सिंह, पूर्वी चम्पारण से आइल युगल सिंह आ अरवल से आइल राम एकवाल शर्मा आ श्री द्वारिक साव के राष्ट्रपति जी के ओर से सम्मानित कइल गइल. सम्मानित होखे वालन आजादी के एह दिवानन के दोसरा दिने दिल्ली स्थित बिहार निवास में स्थानीय आयुक्त आलोक वर्द्धन चतुर्वेदियो सम्मानित कइलन अउर आजादी से जुड़ल एह लोगन के कहानियन के बहुते संजीदगी से सुनलन.\nएह समय प हमरा हिंदी के एगो गीत के कुछ पंक्ति इयाद आ रहल बा-\nमैदां में अगर हम डट जाएं, मुश्किल है कि पीछे हट जाएं .\nजवना बेरा ई गीत साहिर लुधियानवी जी लिखले होइहें, ओह बेरा का ऊ ई सोचले होइहें ई देश\nवीरन के जगह प भ्रष्टन खातिर जानल जाई. आज खुद हमनी के आपन दुश्मन बन गइल बानी जा.\nशंभू जी के शब्दन के आगे बढ़ावत हम आपन बात खतम करे के चाहत बानी- ऐ ! हमार नवजवान भाई लोग आपन जवानी के अइसहीं बरबाद मत होखे दी लोग, भ्रष्टतंत्र के खतम करे के दिशा में आगे आईं लोग अउर अपना बुजुर्गन के ख्वाबन के ताबीर के भयानक होखे से बचावे में आपन योगदान दीं लोग. अपना बुजुर्गन खातिर हमनी के ओर से इहे सबसे बड़ श्रद्धांजलि होई.\nरखिया बन्हा लऽ भइया